Goseak berriz ere egin du GORA munduan | Mundukide\nGoseak berriz ere egin du GORA munduan\n815 milioi pertsonak gosea pasatzen dute. Milioika haur daude malnutrizioaren mehatxupean.\nMozambikeko Niassa probintziako ama eta seme-alabak ortutik etxerako bidean\nJoan zen irailaren 15ean, Elikadura eta Nekazaritzarako Nazio Batuen Erakundeak (FAO), Nekazaritza Garatzeko Nazioarteko Funtsak (NGNF), UNICEFek, Elikagaien Mundu Programak (EMP) eta Osasunaren Mundu Erakundeak (OME) elikagaien segurtasunaren eta nutrizioaren egoerari buruzko 2017ko mundu txostena aurkeztu zuten. Txostenean jasotzen denez, munduko biztanleen ehuneko 11 –815 milioi pertsona– gosea pasatzen ari dira.\nGutako gehienok oporren eta udaren amaiera eta udazkenaren etorrera onartzeko prozesuan gaudelarik, txostenak gogorarazten digu ezen, hamarkada batean etengabe murriztuz joan ondoren, goseak gora egin duela berriz ere munduan eta 2016an goseak 815 pertsonari eragin ziela –munduko biztanleen ehuneko 11–, NBEk elikagaien segurtasunari eta nutrizioari buruz argitaratu berri duen urteko txostenaren edizio berriaren arabera. Aldi berean, malnutrizio mota asko eta asko daude milioika pertsonaren osasuna arriskuan jartzen ari direnak.\nMunduko ekonomiaren hazkundea ehuneko 2.7 puntutan aurreikusten denean, Eusko Jaurlaritzaren arabera gurean ehuneko 2.5 puntuko hazkundea izango delarik, munduan aurreko urtearekiko 38 milioi pertsona gosea pasatzen dute. Hazkunde hori, hein handi batean, honako hauei zor zaie: gatazka bortitzen ugaritzeari, klimarekin lotutako perturbazioei eta baita krisi ekonomikoei ere.\nGosea eta elikagaien segurtasuna\nMunduan gosea pasatzen duten pertsonen zifra, 2016an, 815 milioikoa izan zen guztira. Horien artean:\nAsian: 520 milioi\nAfrikan: 243 milioi\nLatinoamerikan eta Karibean: 42 milioi\nHorrek esan nahi du munduko biztanleen ehuneko 11 gosearen biktima dela. Eta eremu geografikoen arabera:\nAsia: %11,7 ;Afrika: %20 (mendebaldeko Afrikan, %33,9) Latinoamerika eta Karibea: %6,6\nHala, malnutrizio mota desberdinek zera islatzen dute:\nEta hala ere, eta munduan goraka datorren desigualtasunaren isla gisa, 641 milloi pertsona, planetako pertsona heldu guztien %13, gizenegi daude. Eta bost urtetik beherako haurren artean 41 milloik gehiegizko pisua daukate.\n2030 Agendako helburuak\nTxostena, izatez, NBEk elikagaien segurtasunari eta nutrizioari buruz egin duen lehen ebaluazio globala da, eta Garapen Sostengarrirako 2030 Agenda ezarri ondoren argitaratu da, izan ere, 2030 Agendaren helburua 2030erako gosea eta malnutrizio mota guztiak desagerraraztea da, nazioarteko politiken lehentasun nagusietako bat izaki.\nDena dela, emaitzek alarma guztiak piztu dituzte: 2030erako gosea eta malnutrizio mota guztiak desagertuko badira, ezinbestekoa izango da elikagaien segurtasuna eta nutrizioa kaltetzen ari diren faktore guztiei heltzea, hau da, alde batetik, gatazkak, aldaketa klimatikoa, krisi ekonomikoak, baina baita ere, elikadura ohiturak.\nAlde batetik, Mundukide, Harreman, Hiruatx eta Anelkar babestuz –erakunde horiek Debagoieneko erreferenteak dira garapenerako lankidetzan–, erakundeok munduaren luze-zabalean egiten dugun lana bultzatzeko eta pertsonei nahiz kolektiboei beren gaitasunetan hobera egiten eta autokudeaketa indartzen laguntzeko.\nBestetik, eredu kooperatiboaren alde eginez, lan subiranotasunaren printzipioen alde, bazkideen berdintasunaren alde, kudeaketa demokratiko batean parte hartzearen alde, hezkuntzaren, interkooperazioaren, eraldaketa sozialaren eta elkartasun unibertsalaren alde; horixe izango baita gutxi batzuek, krisia tarteko, aberasteko aprobetxatu duten eredu kapitalistaren alternatiba.\nEta pertsona gisa, jateko, janzteko, oporretan joateko, kontsumitzeko eta, azken finean, bizitzeko era kontzienteago baten alde eginez, beste pertsona batzuk bizi ahal izan daitezen, horixe besterik ez.\nJosu Urrutia Beristain _ Mundukideko zuzendaria


Auzolana oinarri grebaorokorra.info ekimena aurkeztu dute - Ukberri - Hiruka.eus\nEkonomia 2009-05-18 21:46\nAuzolana oinarri grebaorokorra.info ekimena aurkeztu dute\nKomunikazio proiektu ezberdinetako kide eta blogariek grebaorokorra.info ekimena aurkeztu dute, gaur goizean, Bilboko Kalderapeko kulturgunean. Maiatzaren 21eko greba orokorra indartzeko asmoz eta parte hartzea oinarri izanik, Euskal Herriko txoko ezberdinetako bideo, irudi eta kronikak bildu eta zabalduko dituzte ostegun honetan. Tresna ezberdinak baliatuko dituzte horretarako, Twitter, Flickr, Youtube, mugikorren bidez jasotako irudiak zuzenean webgunean emititzeko tresna... baita egunerako espresuki sortutako herri telebista bat ere. Hau dena, beraien hitzetan (mp3), "XXI. mendeko greba orokor bati erantzuteko" asmoz / Gaztesarea.\nGrebaorokorra.info ekimenaren oharra:\nDenok dakigu 21ean Euskal Herriko 4 lurraldetan, Bizkaia, Araba, Gipuzkoa eta Nafarroan greba orokorra egiteko deia luzatu dutela hainbat sindikatuk eta jende eta eragile sozial askoren atxikimendua jaso dutela deialdiarekin bat eginez.\nGuk, herritarrok, grebaorokorra.info martxan jarri dugunok, greba eginen dugu ere, baina aldi berean, grebaorokorra.info baliatuko dugu grebaren inguruko ahalik eta informazio gehien biltzeko eta zabaltzeko. Egun horretarako herritarrok bidalitako informazioa zabalduko duen tresna bat da grebaorokorra.info. Gure asmoa, Euskal Herriko txoko guztietako informazioa jakitera ematea da, berriemailea, GOerreportaria, bertako jendea delarik. Webgunean, twitterra, irudiak, bideoak... daude eta jende guztia animatzen dugu materiala eta informazio askea sortu eta bertara bidaltzera. Egunean bertan ere, herri telebista bat sortuko da zeinean grebaren inguruko irudi eta bideoak jasoko ditugun eta egunaren bukaeran albistegi bat egingo dugu.\nGrabeorokorra.info ekimen herrikoi eta parte hartzaile bat da. Ekimen honen atzean ez dago ez alderdirik ez sindikaturik, hainbat blogger eta kontrainformazio proiektuetan gabiltzan pertsonen ekimena da hau. Beraz, parte hartzea oinarri izango duen ekimena da hau eta hala izanik bertan parte hartzeko gonbitea luzatu nahi diegu herritar guztiei.\nGreba orrokorraren egunean askotariko informazioak jasoko ditugu webgunean: hiriburuetako manifestaldietako mugikorrez grabatutako bideo irudiak emitituko ditugu zuzenean, eskualde ezberdinetako irudiak jasoko ditugu, greba orokorrari buruz publikatzen diren twitter bidezko mezuak bilduko ditugu, gainerako hedabideetan argitaratutakoak jasoko ditugu...\nHauek dira egun horretarako prestatu ditugun gauzetako batzuk, baina esan bezala, tresna honen benetako protagonistak GOerreportariak gara, zu zara, zure herrian greba aginen duzun hori. Horregatik beste behin deia luzatzen diegu herritarrei ekimen honetan parte hartzeko eta gure posta zerrendan izena emateko eta denok elkarrekin harremanetan jarri eta lan egiteko.\nXXI. MENDEKO GREBA OROKOR BATERAKO\nZer egin dezaket nik Greba Orokorra interneten bultzatzeko? (pdf)


Ostegun arratsaldean Santamainako udal ludotekako “Gure ortua” proiektua aurkeztu zuten. Proiektuaren lehen urratsa 2018-2019 ikasturtean eman zuten. Haurren beharrei...\nMusakolako Ludoteka ibiltariko azken bi asteburuetan haur zein helduak animatu dira gurekin batera ekintza ezberdinak burutzera. Sukaldaritza izan da...\nBadatozela, badatozela, badatozela Txatxilipurdiko udaleku itxiak!!! Hasi gara jada motorrak berotzen!!! Euskal Herriko txoko ezberdinetan abenturak bizitzeko gogorik bai?...\nEHU-ko Hezkuntza, Filosofia eta Antropoligia fakultatean egon berri gara, haur eta nerabeen parte hartzeaz jarduten. Ekintza puntual bat izateari...\nAurten ere Txatxilipurdi Elkartetik Ludoteka Ibiltaria jarriko dugu martxan!!! Urtero egin izan dugun bezala aurten ere, Musakola eta San...\nOstegun arratsaldean Santamainako udal ludotekako “Gure ortua” proiektua aurkeztu zuten. Proiektuaren lehen urratsa 2018-2019 ikasturtean eman zuten. Haurren beharrei erantzunda, kanpo espazioak eraldaketa beharra zuela konturatu ziren. Grisa, hotza...\nMusakolako Ludoteka ibiltariko azken bi asteburuetan haur zein helduak animatu dira gurekin batera ekintza ezberdinak burutzera. Sukaldaritza izan da arrakasta gehien izan duenak, hala ere, mahai jolasez, eraikuntza jolasez...\nBadatozela, badatozela, badatozela Txatxilipurdiko udaleku itxiak!!! Hasi gara jada motorrak berotzen!!! Euskal Herriko txoko ezberdinetan abenturak bizitzeko gogorik bai? Gurekin, jolas eta molaz, ekintza ezberdinez beteriko egunak pasatzeko aukera...\nEHU-ko Hezkuntza, Filosofia eta Antropoligia fakultatean egon berri gara, haur eta nerabeen parte hartzeaz jarduten. Ekintza puntual bat izateari utzi eta gizartea eraikitzeko zein bere identitatea definitzeko ezin besteko...\nAurten ere Txatxilipurdi Elkartetik Ludoteka Ibiltaria jarriko dugu martxan!!! Urtero egin izan dugun bezala aurten ere, Musakola eta San Andres auzoetan egingo dugu Ludoteka ibiltaria. Ludotekarik ez dagoen auzo...\nUrtarrilaren 12an eman genion hasiera aurtengo Familia jolasean egitasmoari. Urteak daramatzagu jada egitasmo hau Arrasateko haur eta familiei eskaintzen. Astean zehar, ludoteka zerbitzuak ditugu 3-12 urte bitarteko haur eta...\nUrtea ondo hasteko, zer hobe tripa betetzea\nOts 24, Ig.\nUrt 22, Ar.\nKurtsoa hasi denetik berririk eman ez\nAbe 12, Az.


Mailegu Automatikoa | Caja Rural de Navarra\nDendarako finantzaketa eskaintzen dugu, FinanZÁS mailegua!\nZure bezeroei erosketak finantzatzea ahalbidetuko dien mailegua\nZure beharretara egokituko gara eskaintza pertsonalizatu batekin\nEskaini finantzaketa zure bezeroei dendan bertan\nAholkuak emango dizkizugu\nAditu baten laguntza izango duzu une oro\nHanditu dendaren salmentak\nLehiakortasun-abantaila finantzaketarik eskaintzen ez duten denden aurrean.\nErraztasuna eta erosotasuna zure bezeroentzat: Izapide erraz baten bitartez eta finantza-entitatez aldatu gabe, kontsumitzaileak mailegu bat eskura dezake erositako produktua ordaintzeko.\nPrezio eta ordainketa-metodo ugari, negoziora ondoen egokitzen dena aukeratzeko.\nHartu parte aldizkako promozio-kanpainetan.\nKontrola eta jarraipena: Ruralvia urruneko bankuan sar zaitezke zure bezeroei eman zaizkien maileguen inguruko informazioa kontsultatzeko.\nMerkataritza-maileguaren eskaera-kontratua FINANZÁS\nEuropako informazio normalizatua / Kontsulta GSDN FINANZÁS\nDatu pertsonalak babesteko politika hainbat parte-hartzaile


— Jendeak hemendik autoz pasatzen jarraituko dik noski, baina inork ez dik Alaska faltan botako. «Zeru puska handiagoa ikusten duk gaur» pentsatuko ditek koitaduek eraikuntza erraustu eta desagertu denik antzeman gabe, zeru puska handiago bat, zeru puska handiago bat, pentsa zenbat axola zaien... Inozente hutsak dituk hor kanpokoak, mokasin hutsak. Baina gu hemen arriskuan gaudek, Bob. Hik nik bezain ongi dakik, isilik hagoen arren.\nEgongela nagusian eserita, bazkalosteko abagunea baliatzen zuten gaixoek eguneko konfidentzietarako. Erizainak kafea hartzeko bildurik zeuden eta lasai hitz egin zezaketen orain gaixoek inork entzungo zituen beldurrik gabe. Batzuetan, egongelako egurrezko irrati handia piztu eta irrati barruko zomorroek zer esango atezuan geratzen ziren; ez zuten zalantza izpirik, han barruan zomorro-profeta hizlariren batek —ziur aski bat baino gehiago ziren, ahots molde ezberdin haiek guztiak nola egiten zituzten ulertzea gaitza zen bestela— egon behar zuen kaiolatuta. Egun hartan ez zuten ordea irratirik piztu, Anatol oso hiztun zegoen. Arrazoi ezezagunengatik basamortua hartzen zuen aspaldi hartan hizpide, basamortua eta hondarra. Bere lotarako sendagaien dosia handitu bazuten ere, azken gauak esna igaro zituen, idazmakinarik gabe makinaz idazteko imintzioak egiten, eta goiz hartan, shockaren bidetik jotzea komenigarria ote zen aritu ziren sendagileak eztabaidatzen.\n— Hemendik urte batzuetara desagertu egingo duk leku hau. Inor ez duk ohartuko. Zer uste duzue? Baietz dena hondar bihurtu! Jendeak goizeko seietan jarriko dik orduan ere iratzargailua eta erdi lo irekiko dik izozkailua, ardien buruetako begi tristeak ikusiko ditik apalean... Eta muzin egingo ziotek zenbaitek gosaltzeari, beste batzuek berriz ez; arrunta iritziko diote ardiaren begiradari. Eta horixe da gizaki on eta gaiztoak bereizten gaituena. Izozkailu ireki baten aurreko jarrerak egiten du on eta gaiztoen arteko hautapen naturala.\n— No-Frost izozkailua, ezta?\n— Horixe duk, Bob, No-Frost, hik behintzat ulertzen duk.\n— Ardiez ari garela, behin ezagutu nian ardi bat. Écolier kalean bizi zuan, zazpigarren pisuan. Charlie Parkerren disko bilduma osoa zeukaan eta oso kafe ona prestatzen zian gainera, hori bere alde.\n— Hago isilik, Joe... Ez duk txantxetakoa. Ez pentsa, ez dituk hainbeste urte behar izango. Dena bihurtuko duk hondar. Berunezko gauzek baino ez ditek iraungo, «ei mesedez lagundu» esanez bezala harea artetik, pentsa, berunezko oasi txikiak —hitz egiten zuen bitartean, Anatolek besoak zabaldu eta keinuak egiten zituen harat honat, benetan esaten duena sinesten duenaren keinuak; zaila zen zehazki deskribatzea, baina politikari batek ez zukeen sekula halako keinurik egingo—. Kafetera eta erradiadoreek. Haiek bakarrik iraungo dute dena hondar bihurtzean. Basamortu bat dena kafeteraz betea.\nBobek ahalik eta ahalegin handiena egiten zuen elkarrizketa haietan ez sartzeko, egunetik egunera ero madarikatu haiek esaten zutena gero eta gehiago sinetsi egiten zuela iruditzen baitzitzaion. Egunetik egunera handitu egiten zitzaion errealitatearekiko amildegia, eta gerturatu egiten zen, halaber, zoro koitadu haiengana. Gero eta indar handiagoa erabili behar izaten zuen bere senean zegoen Bob Ieregiren eta txoro aldra haren arteko etena mantentzeko, ero haiei kasu gehiegirik ez egiteko, txorakeriak esaten zituenean txorakeriak nahita esaten zituela ohartzeko, eta bere buruari inozokeriak saihestu eta errealitateari branka emateko gai zela baieztatzeko. Hainbeste clorpromazina eta reserpina pastillak nahastu besterik ez zuten egin.\nGauza bat garbi eduki behar zuen une orotan: haiek guztiak erotuta zeuden eta bera ez. Berak handik ihes egin behar zuen, hori zen dena, zerbait asmatu behar zuen lehenbailehen. Ez zen batere ideia ona izan isolamendu hark bere alde joka zezakeela pentsatzea.\nBaina halere, elkarrizketa hartatik urruntzen saiatuagatik, erdi-erdian zegoela ohartu zen, eta berak ere, nahi ez izanda ere, gogoetak egiten zituela gaiaren inguruan. Ezin izan zuen bere buruko tabako landaketen artetik pentsamendu batek ihes egitea saihestu. Eszena irudikatu zuen: dena bihurtuko zen hondar, basamortu... erradiadore bat imajinatu zuen burezur bat kaiolatuz. Eta burezurraren gainean dortoka bat, oinez: Galileoren dortoka. Arraioa, burua galtzen ari zen, horixe behar zuen ba! Pentsatutakoa baztertzen saiatu zen, Cedar Waltonen bluesa bere buruko amapola landaketetatik berreskuratzen. Ezin zuen horrela segi. Batzuetan, benetan erotzen ari zela iruditzen zitzaion, eta bere burua hartara abandonatzea zuela ihesbide bakar. Indartsu izan behar zuen, arraioa, indartsu. Cedar Walton, Cedar Waltonen bluesa. Blues, hori zen tren baten onomatopeia posible bakarra.\n— Troiako zaldia ere hondar bihurtu zen, Anatol.\n— Nik ez dut hala uste. Troiako zaldia ez zen hondar bihurtu. Troiako zaldia egurrezkoa zen eta handiegia, inondik ere, hondar bihurtzeko. Kiskali egin zen Troiako zaldia. Baina gu ezin kiskal gaitezke —paretaren alde bietara zintzilikaturiko apargailuei begiratu zien zeharka—. Litekeena da, dena den, erietxea hautsontzi bihurtzea ere. Hautsontzi bat, orube bat, dena errautsez betea. Jainkoen hautsontzi esan nahi dut. Begira ezazue era honetan: jainkoak beren gurutziltzatuetatik jaisten dira eta zigarro bana erretzen dute, garai batean hil-hurren ukatu zitzaien desioa... Zer gutxiago, ezta? Ez al da bidezkoa? Zigarro bat erretzen dute, markakoa noski, Winston, Picayunnes, hori da gutxienekoa, baina jainkoek markako zigarroak erretzen dituzte, eta gero zigarroa hartu eta gure gainera erortzen utziko dituzte errautsak. Gure bizkar gainean amatatuko dituzte zigarrokinak.\n— Troiako zaldia kiskali egin zen beraz. Arraioa, ez nuen sekula usteko horrelakorik!\n— Horixe da, Joe, kiskali.\n— Elektroshocken baten ondorioz, akaso, Anatol?\n— Hago isilik, sandalioa!\nDenak isildu bezain pronto, Galileok hartu zuen hitza, Joe eta Anatolen arteko elkarrizketaren norabidea apurtuz. Eskua kokotsean paratu eta pentsakor agertu zen.\n— Ez. Ez diat uste hori benetan horrela gertatu zenik. Troiako zaldiari kafetera bat erori zitzaioan buru gainera eta konortea galdu zian. Hori duk. Jendea hil egiten duk eta zaldiak ere bai. Jendeari kafeterak erortzen zaizkiok buru gainera, hori egitate egiaztagarri bat duk, gaur niri eta bihar hiri... Hori duk legea. Alaskak hemen jarraituko dik, baina guk ez, horretaz arduratuko dituk kafeterak; oreka homeostatikoa lortzean zatzak gakoa. Ez zagok aterkirik zerutik erotzen diren kafeteretatik babestuko gaituenik. Jaiotzen garen egunetik denok diagu geure kafetera propioa amildegiren baten gorenean zain. Eta ez itzazue zeuen buruak engaina, inork ez gaitik faltan botako. Troiako zaldiak irrintzi egiteari utzi zionean ohartu al zen akaso inor?\n— Nik behin ezagutu nian zaldi bat. Écolier kalean bizi zuan, zazpigarren pisuan. Tira, egia esatera, konfiantza gehiegirik ere, izan ez genian. Kaixo egin elkarri kalean eta abar, hori bai, noski. Edukazioa edukazioa da. Ez genian sekula kaferik hartu tamalez, Kolirioren aurkako konbatea prestatzen ari ninduan garaian izan zuan eta...—Joe Pandaren bekainak gorantz arkutu ziren, pentsamendu lausotuen artean galdutako aukeraren bat hausnartu eta begizuloetan putzu ilunak ziruditen itzalak proiektatuz.\nBob isilik zegoen, erretxinduta apur bat. Eramanezina zitzaion jainkoen eta zigarroen kontu ergel hura, zer arraio; hirurogeita hamarreko koefizientea zuen edozein eskolaumek zekien jainkoek Gauloises erre izan dutela betidanik, baina laga egin ziotela erretzeari filtrorik gabekoak egiteari utzi eta agintariek tabakismoaren aurkako kanpainari ekin ziotenetik, birika kartoitu eta belztuak jasotzen zituzten argazkiak agerrarazten hasi zirenean autobus geltokietako markesinetan, Birika hauek bizirik zeuden duela 24 ordu mezuaren pean.\nEta hori gutxi balitz, Troiako zaldiaren hura. Berak bazekien Troiako zaldiaren istorioa. Baina alferrik zen haiekin. Erotuta zeuden denak. Boliviako paretak baino pitzatuago zeuden haien buruak. Ez zegoen bakar bat ere itoginik gabe. Ondotxo zekien jakin berak, baina nola hasi haiei azaltzen, nola adierazi Troiako zaldia ere, Kentuckyn hankamotz jaiotzen ziren zaldi guztiak bezala, txiki-txiki egin eta envased in Kentucky zioten lata horitan zabaldu zutela mundu guztiko ghettoetako harategirik merkeenetara.


Euskararen Eguna ospatuko dugu asteburuan - etakitto.eus\nEuskararen Eguna ospatuko dugu asteburuan\nAbenduaren 3an Euskararen Nazioarteko Eguna ospatuko dela-eta, Eibarko euskalgintzan dihardugunok, Udalaren babesarekin, hainbat ekitaldi antolatu ditugu, hasi bezperan, barixakua, zapatu arratsaldera arte.\nAbenduaren 2an, Eibarko ikasleek Mintzodromoan hartuko dute parte goizeko 10:00etatik 15:00ak arte, Untzagan, eta arratsaldeko 17:30etik 19:30era Euskararen Lorategia izeneko horma-irudia lorez osatzeko ekitaldia egingo da. “Euskeria erein, zaindu, emon” goiburua duen horma-irudia betetzeko bi milla loretik gora beharko dira, eta hala nahi duten herritarrek eskura izango dituzte horma-irudian jartzeko. Loreak bertan egiteko aukera ere izango da. Behin horma-irudia osatuta, eta “Loretxoak” abestiarekin dantza egin eta gero, Txaltxa Zelaiko goiko aldean jarriko da, hainbat egunetan ikusgai egon dadin.\nEta abenduaren 3an, zapatua, “Andonik mugitzen nau” erromeriarekin dantza egiteko aukera izango da, arratsaldeko 18:00etatik aurrera Untzagan dagoen karpan.\n« Kaleak apaintzeko argiak ixotuta hasi dute Gabonetako kanpaina dendariek Barixakuan hasiko da Euskararen Eguneko egitaraua »\nArgazkilaritza Maiatzean (egitaraua)


ANDOAIN 2018-11-08 16:49\nElkarbiziren deialdia Memoriaren egunean\nOroimenaren nazioarteko egunean, Elkarbizi taldeak "indarkeriaren biktimak gogoratzeko" ekitaldia antolatu du Lopez de Lacalle parkean dagoen Askatasunari eskulturaren aurrean. 12:30ean hasita izango da, larunbat honetan.\nMikel Arregi Elkarbizkiko kidea joan zen irailaren 16an beste herrikiderekin batera Villafañeren alde antolaturiko ekitaldian.\nElkarbizik beste behin ere oroimenaren egunarekin bat egingo du, ekitaldia antolatuz. "Indarkeriaren biktimak gogoratzeko" diozue deialdian. Biktima guztiak, alde guztietakoak esan nahi baita.\nHorrela da, ez dugu bereizketarik egiten. Askatasunari eskultura bera, biktima izan diren guztiei eskainita dago, bai Batallon Vasco Españolek hil zituenak eta baita ETAk hildakoak ere. Denak daude bertan, Andoaingoak diren guztiak. Omenaldia guztiei egiten diegu, askatasunaren alde erailak izan diren biktima guztiei.\nEkitaldiaren deialdia prentsara bidali duzue. Herritar guztiei zuzendurik al dago? Bestelako gonbidapen formalik egiten al diezue biktima edo Udal ordezkariei?\nEz dugu bereizketarik egiten, prentsa bidez herritar guztiei deialdiaren berri eman nahi diegu. Herritar guztiak gonbidatuta daude, nahi duenak azaltzeko aukera izan dezan.\nZuzenean ez diogu inori gonbidapen berezirik egiten. Elkarbizin parte hartzen duten pertsonei deialdia bidaltzen diegu. Maila pertsonalean, Mari Paz Artolazabal urtero jakinaren gainean jartzen dut. Lehengoan kalean Ansa topatu nuen, iaz ekitaldira hurbildu zena, eta aurtengo deialdiaren berri eman nion. Gurea gonbidapen zabala da, prentsa bidez zabaltzen duguna.\nIazko memoriaren egunaren harira, Andoaingo Udalak adierazpena argitaratu zuen. Besteak beste, honakoa adierazteko: “Memoriak terrorismo biktima guztien errekonozimendua, erreparazioa eta ez errepikatzearen bermea sustatu behar ditu”. Udalak herritarrekin batera ekitaldia antolatu beharko lukeela iritzi duzu? Elkarbiziren ekitaldiak hutsune horri erantzuten dio ala Udalak egin lezakeena eragozten du?\nEragotzi, inondik inora ez. Antolatu genuen lehen urtean azken unera arte Udalaren erabakiaren zain izan ginen. Udalak bere kabuz edo herritarrekin bat eginda ekitaldia antolatuko balu, guk ez genuke gurea antolatuko. Guk antolatzen dugu hutsunea ikusten dugulako. Ez dugu Udalak edota administrazio publikoak egin dezakeen ekitaldia oztopatu nahi. Alderantziz, egiten ez denez, hutsune hori betetzea da gure asmoa.\nAndoaingo Udalean, bestalde, Bizikidetza mahaia diskretuki lanean ari da. Zein balorazio egiten duzu?\nZerorrek esan duzu, nahiko diskretoa da. Beraz, gehiegi ez dakigu. Beste herri batzuetan bi mahai daude, bata politikoena eta bestea herritarrena. Lasarte-Orian bi mahaien martxa nahiko ondo doala dirudi, bata zein bestea. Andoainen ez dute gehiegi adierazten, beraz ez dakigu gehiegi. Argituzekin 1960eko hamarkadatik hona txostena lantzea adostu dute, baina hortik aurrera gauza gutxi. Horrelako argitalpena denen adostasunarekin sustatzea ez dago gaizki, herrian politika mailan pausoak ematen ari diren seinalea baita. Badakigu ez dela erraza, bizikidetza gaia korapilatsua eta sentibera delako. Pausoak ematen diren heinean, herritarren mahaia osatzera pasa beharko litzatekeela iruditzen zait niri.\nAndoaingo bizikidetza jardunaldi ezberdinetan herritar asko ez da hurbildu. Beste herri batzuetan ikusten den dinamismoarekin alderatuta, etsigarria iruditzen al zaizu egoera?\nEz nuke etsigarria hitza erabiliko. Tristea dela esango nuke. Tristura handia sentitu izan dut, zeren eta oker ez banago, antolatutako ekitaldi guztietan izan naiz, herritarren partaidetza oso txikia izan delako. Hitzaldi batean, esaterako, dozena eta erdi lagun bildu ginen, eta erdia baino gehiago kanpokoa zen. Horrek tristura handia ematen dit. Herri mailan gai honekin ez dugu lortzen herritarra erakartzea, ez Udalak ezta Elkarbizik ere. Eta gaia garrantzitsua da, gure etorkizuna bizikidetzaren arabera antolatu behar delako. Askoren artean, bakoitzaren jarrera aldatu behar da. Jarrerak positiboa, aldekoa izan behar du. Udaletik antolatutako ekitaldi horiek onak ziren. Ikus-entzunezkoak interesgarriak ziren, eta baita antolatu ziren bi mahai-inguruak ere. Bizikidetzaren alde jarrera aldatzeko baliagarriak ziren. Herritarren erantzun txikiak tristura eragiten dit. Tristura bai, baina etsipenik ez. Gai honekin aurrera egin beharra dago.


Dantza-Astea antolatu dute Errenterian. Noticias de Gipuzkoa\nDantza-Astea antolatu dute Errenterian\nAtzo hasi eta igandean Kukai konpainiaren ‘Oskara’ ikuskizun berriarekin amaituko da egitaraua\n2016(e)ko otsailaren 16a, asteartea - 06:13etan eguneratua\nErrenteria- Kukai Dantza Konpainiak, Errenteriako Udalarekin batera, Dantza-Astea antolatu du, dantza sentsibilizazio proiektuaren baitan. Aste osoan ekitaldiak egongo dira eta ekimen hau igandean amaituko da Kukai taldeak Oskara, bere ikuskizun berria, Niessen kulturgunean 19.00etan taularatzen duenean. Auditorioak 284 eserleku ditu eta dagoeneko 200 sarreratik gora saldu direla azaldu dute Kultura sailatik.\nEgitaraua atzo bertan hasi zen. Kukai dantza taldeko kideek goizean entsegu ireki bat eskaini zioten Gizarte Zerbitzuarekin elkarlanean aritu den emakume atzerritar talde bati. Ostegunean AEK euskaltegiko ikasleekin bi topaketa antolatu dituzte, bata 10.00etan eta bestea 18.00etan. Ostiralean, berriz, 12.00etan, Kolorearekin talde artistikoarekin elkarlanean, entsegu irekia egingo du Kukaik.\nEgun berean, baina 19.30ean Gipuzkoan lehen aldiz estreinatuko daJotamentala dokumentala. Aurreko astean Bilbon estreinatu zuten dokumentala eta aste honetan Niessengo auditoriora helduko da. Aiko taldearekin elkarlanean antolatu dute estreinaldia, eta “jotari, erabateko dantzari, omenaldia eskaintzen dion dokumentala” dela azaldu dute ekimen honetako bultzatzaileek.\nLarunbatean familien txanda izango da. Dantza familian ikastaroa egingo dute OarsoIrriak egitasmoko taldearekin batera. 11.00etan, Martxel Rodriguezek, Oskara ikuskizuneko dantzariak, tailerra eskainiko du. - A.M.


Haurrak eta nerabeak familia terapia - Terapiagestalt\nHurrengo saioak adin txikikoarekin egiten ditugu. Saio hauetan gertatzen zaiona aztertu eta berarekiko harremana sendotzen dugu. Pixkanaka, terapiara ekarri duen arazoa jorratzen joaten gara.\nAdin txikikoarekin egiten ditugun saioak beti gurasoekin egindako saioekin tartekatuko dira. Kasu honetan, gurasoekin lan egitea ezinbestekoa da, ume edo nerabeak adierazten duena, gehienetan, familia horretan gertatzen denaren adierazgarri baita.\nTerapian lantzen diren gaiak:\nJokaera- eta egokitzapen-arazoak: agresibitatea, antsietatea, egonezina, hiperaktibitatea, herabetasuna, inhibizioa, isolamendua.\nKontaktu eta harremanetarako zailtasunak: guraso, irakasle edota ikaskideekin.\nArreta-gabezia eta kontzentrazio-\nNahasmenduak garapenean: autismoa, zentzumen zein mugimendu arazoak.\nBanantzeak, dibortzioak, doluak, bizipen traumatikoak, beldurrak, kasketak eta abarrak.\nEsfinterren kontrola, loaldi- eta elikadura-arazoak.


5.000 pertsonatik gora parte hartu dute Emakundek antolatutako Berdintasun gunean - Revista Emakunde AldizkariaRevista Emakunde Aldizkaria\n05/02/2015 | 0 iruzkin\n5.000 pertsona baino gehiagok parte hartu dute Emakundek 2014aren azken hiru hilabetetan antolatutako Berdintasunerako Gunean. Edizio honetan 98 entitatek antolatu du ekintzaren bat, guztira 140 ekintza antolatu dira, 51 herri eta hiritan. Hauekin batera, 36 ekintza egin dura gunearen barne ikastetxe ezberdinekin.\nBerdintasunerako Guneak azken edizio honetan“Berdintasunarekin aurrera goaz. Eman pausoa” lelo izan du, eta aurten berrikuntza bat izan du: autobus ibiltari bat erabili da gunearen egoitza moduan. Gunearen helburua hainbat erakunde eta elkartek emakume eta gizonezkoen arteko berdintasunaren alde egiten duten lana indartu, ikustarazi eta sendotzea da.\nGaurko ebaluazio mintegian parte hartu duten entitateak honako hauek izan dira:\nObs. Vasco de la Juventud\nBiltzen y la Comisión de Mujeres Gitanas\nAyto Muskiz y Ortzadar\nMódulo Psicosocial Deusto\nErantzunik gabe ra(etara) “5.000 pertsonatik gora parte hartu dute Emakundek antolatutako Berdintasun gunean”


Etxeari eusteko habea | Gizartea | Berria\nEtxeari eusteko habea\nJonpa Albisu BERRIAko lankidea zendu da. Lan ikusezin eta ezinbestekoa egin du urteetan erredakzioko idazkari postuan. Donostiako Parte Zaharrean ere oso ezaguna izan da, euskaltzaletasunari eta herrigintzari lotuta.\nZaila da Jonpa Albisuren argazki bat aurkitzea Euskaldunon Egunkaria-ren eta BERRIAren artxiboetan. Langile nekaezina zen, lantokian zein kanpoan, baina egindakoaren emaitza bigarren lerrotik ikusten zuen gero, protagonismotik aldenduta. Bi kazetetan idazkari eginiko lanean, hedabideak kazetariak baino askoz gehiago direla erakutsi du: testu bat sekula sinatu ez arren, ezinbesteko lankidea zen. Eta halaxe gogoratu du Bea Zabalondok, BERRIA Taldeko lehendakariak: "Kanpora agerikoak diren askoren artean, ia etxe barruan baino ezagunak ez diren kideetakoa zen Jonpa: beharrezkoa eta beti lanean fin eta zorrotz aritutakoa. Etxeari barrendik eusteko habea". Minbiziak eraman du gaur goizaldean Jonpa Albisu Arregi, 53 urte zituela.\n"Aupa Jonpa" batekin sartu dira urteetan BERRIAko langileak erredakziora; kristalezko atearen ondoan egoten zen, bere bulego txikian. Egunkaria indarrez itxi baino hilabete batzuk lehenago hasia zen han, 2002an; hasieran, Martxelo Otamendi zuzendariaren idazkari. "Gero de facto erredakzioaren idazkari bihurtu zen: bidaiak, kolaborazioak...", oroitu du Otamendik. "Gauzak nola egin, lortu edo konpondu ez genekienean, harengana jotzen genuen. Oso efizientea zen, pazientzia handikoa, beti irribarrez, hitz txarrik gabe". Barrez erantsi du etxearen interesen babesean aritzen zela: "Zuzendaria Alemaniara Italian barrena bidaltzeko gai zen, merkeago ateratzen bazen".\nDonostiarra zen Albisu, petoa. Amara Berri auzoan zuen bizitokia, baina Parte Zaharrean egiten zuen bizitza. "Amaren familia Konstituzio plazakoa zen, eta han elkartzeko joera dugu adar horretakoek", azaldu du Feli Barrenetxea lehengusinak. Seme bakarra zen, eta oso hurbilekoak zituen auzoko senideak. "Denbora asko zuen, baina berarentzat, gutxi. Beti ari zen zerbait antolatzen edo norbaiti laguntzen. Eta beti gazteen alde: gauzak egitera animatu zituen".\nParte Zaharrean, funtsezko\nHorixe nabarmendu du Josetxo Ibazeta lagun minak ere: "Herri mugimenduetako militante sutsua zen. Behetik gora antolatzen ziren jarduera guztietan ibiltzen zen". Euskaltzalea, abertzalea eta ezkerrekoa zen, eta ardatz horien bueltan saiatu zen Parte Zaharreko zenbait ohitura eta ospakizun berreskuratzen, auzoan "instituzio bat" bihurtzeraino. Irailean, Kontxako bi estropaden artean, euskal jaiak berpiztea izan da bere ondareetako bat, Ibazetaren arabera: "Urte askotan ez zen ia jarduera herrikoirik izan; Jonpa talde batean sartu zen, eta buelta eman zioten: Urgulleko krosa, sardina jana, euskarazko pelikulen emanaldiak... Eta bere gustukoena: marmitako dastaketa, 200 lagunentzat".\nAbila baitzen jende askorentzako bazkariak prestatzen. Horietako bat atondu zuen Egunkaria auzia itxi zenean, kazetako lankideentzat, Parte Zaharreko Arrano Beltza euskaltokian. Bertako arimetako bat zela dio Ibazetak: "Ordu pila bat sartu zituen, hainbat ardurarekin; elkartearen funtzioak betetzearekin oso kezkatuta zegoen". Han, besteak beste, Martin McGuinness zenari eman zion jaten. Sinn Feineko buruzagi ohiak 2006an eginiko bisita gogoratu du Otamendik: "Jakin genuen Donostiako badian arrantzan egin nahi zuela; soilik Jonpak lor zezakeen ontzi bat ordu gutxitan. Gero ez zuten ezer harrapatu, eta Jonpak joan behar izan zuen arraindegira, eta afaria prestatu".\nHaren bizipoza du gogoan Zabalondok: "Igarri gabe, isil-isilik, leku handia bete du. Eta isil-isilik utzi gaitu". Hutsune handia laga du Albisuk bere familia guztietan, baina maitasun handia jasota joan dela adierazi du Barrenetxeak: "Gaixotu zenean, laguntza eskatu zuen. Eta jende asko etorri zitzaion. Bakarrik bizi zen, baina ohartu gara zenbat jende zuen inguruan, zenbatek maite zuten".\nZorroagako beilatokian dute hil kapera. Bihar goizean erraustuko dute, 10:30ean, Polloen, eta omenaldi txiki bat egingo diote lagunek.\nHeriotzaren berri jakin bezain laster, lankide, senide eta lagun ugarik zabaldu dituzte Albisu oroitzeko mezuak:\nBeti gure bihotzetan eongo zea....lagun ... pic.twitter.com/X12BJyx0Zo\n— ibazeta (@JosetxoIbazeta) August 9, 2019\n"Sukalbiltza" lutoz dago, gaixotasun larri baten ondorioz Jonpa Albisu laguna hil baizaigu bart. Euskaltzale sustsua, langile amorratua eta guztioi ehunka jai eta festetan jaten eman digun sukaldari handia. Gaur "Haserre nago" bihotzean.\n— Joseba Alvarez (@JosebaAlvarez) August 10, 2019\nGure Jonpa maitea, maisu izan zaitugu, ezinari esfortzuz aurre egiten, atsekabetasuna hiztegitik kentzen, inor ahaztu gabe herri honekiko konpromisoa indartzen, lankidea, konplizea, faltan botako zaitugu, lagun. Baina guk zure barre txikia dugu gaurkoan, gugan zaudelako betirako. pic.twitter.com/3v1Bvkxlms\n— ainhoa albisu (@aalarrea) August 10, 2019\nOsteguneko bisitan @berria-ko lankideoi esan higuan bezala, "duintasunez" joan haiz, Jonpa. Segituko diagu 'burruken'. pic.twitter.com/t7xWbUGrJo\n— Enekoitz Esnaola (@EnekoitzEsnaola) August 10, 2019\nPertsona eder batek utzi gaitu bart. Elkarrekin hasitako bideari jarraituko zioagu, gure kontu Jonpa!#agurJonpa #MaiteHaugu\n— Iban Arregi (@ibanarregi) August 10, 2019\n“Eta beti gazteen alde: asko zaindu zituen, gauzak egitera animatu...". https://t.co/Zf5cA2Fxn9\n— Maider Galardi F. Agirre (@MaiderGalardi) August 10, 2019\nAGUR ETA OHORE JONPA! ESKERRIKASKO! https://t.co/g2xxEty5x9\n— Iñigo Rodriguez (@asgarthian) August 10, 2019\nHarro egotekoa den lankide bat joan zaigu. Egun handira arte Jonpa. https://t.co/fMl0iDtqy1\n— Jon Ordoñez Garmendia (@jonordoez) August 10, 2019\nBesarkada handi bat familiari eta lagunei. Eskerrik asko, Jonpa, beti egon zarelako laguntzeko prest. Ez zaitugu ahaztuko. https://t.co/GGX7mnK7Lm\n— Edurne Elizondo (@edurne_elizondo) August 10, 2019\nHandia zinen ba, Jonpa! Sosegua ematen zenekien. Pieza ezinbesteko bat erredakzioan. https://t.co/l0YMcw2bX5\n— Ainara Argoitia (@aargoitia) August 10, 2019\nOnenak joaten direla esaten da, eta zurekin hala esan behar nik ere. Lanean umorez, eta parrandan dantzan oroituko zaitut. Besarkada bat, Jonpa, zauden tokira. Zulo galantza utzi duzu\nJonpa Albisu BERRIAko langilea zendu da https://t.co/axXXmKMQRY vía @berria\n— Esti Elduaien Uranga (@Eelduaien) August 10, 2019\nHerria, hizkuntza, bihotza. Horixe zen Jonpa. Zure emaria gure akuilu. #AgurJonpa #Maitehaugu https://t.co/dOGJU0uLRH\n— Ainara Lasa Perez (@ainariss) August 10, 2019\nEz zenuen haren izena periodikoan ikusiko. Baina beste batzuona ager dadin ezinbesteko pieza izan da Jonpa. Beti arte! #AgurJonpa https://t.co/gbe6EsJ4b4\n— Garikoitz Goikoetxea (@ggoikoetxea) August 10, 2019\nJonpa laguna. Zenbat lan Egunkaria itxi zigutenean. Besarkada handi bat bere familia ta lagunei. Beti nekaezin eta irrifartsu, bai horixe! https://t.co/K67S8I706g @berria\n— Eneko Aierbe (@eneko_aierbe) August 10, 2019\nAgurrik ez Jonpa!\nPlazer bat izan da zurekin lan egitea..\nEskerrik asko guregatik eta karmengo jaiengatik egindako guztiagatik!\nZaila da zu bezalako pertsonak aurkitzea.. langilea, beti laguntzeko prest, jatorra eta parranderoa!\nGure jaiak ez dira berdinak izango zu gabe.. pic.twitter.com/30nLWr5oMy\n— Karmengo Jaiak (@karmengojaiak) August 10, 2019\nEz da posible, Jonpa laguna!\nJarraituko diagu hirekin ibilitako bidea, Euskal Herria euskalduna lortu arte. Ez adiorik. https://t.co/acqtkmwIB9\n— ZigorEtxeburuaUrbizu (@ZEtxeburua) August 10, 2019\nAgur, Jonpa. Betirako hainbat eta hainbaten bihotzetan leku berezia izango duen tipo mundiala joan da. https://t.co/Kvq5OoTqyq\n— mikel arregi epelde (@mikelarregi) August 10, 2019\nzurekin egiten genuen periodikoa, eta orain zuregatik ere egingo dugu. Gugan zaude, #Jonpa https://t.co/37lTiLr4U9\n— Jon O. Urain (@olano_urkia) August 10, 2019\nJosu Esnal, Jonpa... badoaz #euskaltokia ko beteranoak #egunhandirarte #respect @uaiartza #aurrera eginen diagu begirada anitzetatik #euskara #activism https://t.co/7y7pwS94xn\n— ICalzada (@ICalzada) August 10, 2019\nMila esker Jonpa, eman zenigun guztiagatik. Euskal Herri hobeago bat izango genuke Jonpa gehiagorekin. Tipo bikaina zen Jonpa. Zintzoki gerturatzen zena galdetzera, arazo txikiren bat izan zenuenean. Ez zaitugu inoiz ahaztuko!https://t.co/dbmS7nrZA6\n— Urtzi Urkizu (@urtziurkizu) August 10, 2019\nZubilan ezinbestekoan bidelagun beti. Jarraituko dugu eusten, Jonpa.#agurJonpa #maitehaugu\n— gurutze izagirre (@gurutzeizagirre) August 10, 2019\nAlbiste tristea @berria etxe dugunontzat. Faltan botako ditugu Jonpa eta bere pazientzia infinitua gure zailtasun, arazo eta eskaerekin joaten gintzaionero.https://t.co/pCFRYvlF4R\n— Samara Velte (@samaravelte) August 10, 2019\nEz gaude Euskal Herrian eta ezin izango zaitugu nahi bezala agurtu, baina zauden lekuan zaudela, argi izan hutsune handia utzi diguzula, bai @berria-ko erredakzioan eta bai gure bihotzetan. Agur eta ohore, Jonpa!!!!\n— Eider Goenaga (@EiderGoenaga) August 10, 2019\nHITZ ZAKAR BATEN ATZEAN\nBIHOTZ HANDI TA BIGUNA\nJONPA HAU DA ABERIA\nORAIN EGIN DIGUZUNA\nZURE IZARRAK ARGI BEZA\nUTZI DIGUZUN ILUNA\nLASAI, GERTUAGO DAGO\nAMESTEN ZENUN EGUNA\n— Jordi Arrapazank (@kaitanoa) August 10, 2019\nBeti laguntzeko prest, beti goxo. Zure hutsunea sumatuko dugu Gasteizen ere. Gure bihotzean beti Jonpa. ðÂÂÂÂÂÂÂÂÂÂÂÂÂÂÂÂÂÂ https://t.co/zEV7DtjTa9\n— Edurne Begiristain (@ebegiristain) August 10, 2019\nAgur eta ohore Jonpa. https://t.co/vzbkYKsgiW via @berria\n— Ekhi Erremundegi (@EkhiErremundegi) August 10, 2019


TTiKLiK! - Zenbat urterekin hitz egingo dugu sexualitate kontuez?\n26/07/2012 11:12 0 comentarios\n..::informazio gehiago|más información::..\nBa al dago sexualitate kontuak kontatzen hasteko adin egokirik? Guraso askoren ardura izaten da. Ardura hori haurraren ulermen mailarekin lotuta baino horrek ekar dezakeen ondorioengatik pizten da gehienetan. Hau da, kezkatzen gaituena ez da haurrak ulertzeko gaitasuna izango duen edo ez. Guk kontatu nahi diogun horrekin zer egingo duen baizik.\nGURASOEN ESPERIENTZIA SEXUALAK\nGurasook sexualitatea gauza misteriotsua dela ikasi genuen eta sarri modu horretara tratatzen dugu oraindik. Txisteak egiteko gaitasuna dugu, koitoaren inguruko komentario orokorrak egiteko joera… baina norberaren bizipen, fantasia, exitatzeko moduak eta desirak komentatzeko beldur gara. Suposatzen da sexualitateaz asko dakigula, orduan ez gara galdetzera ausartzen eta gutxik aitortzen dute ez jakintasun eta desira ezak. Agian, ez dugu gure seme alabentzat holakorik nahi. Modu natural eta osasuntsuago baten bizi dezaten nahiko genuke. Bestalde, kosta egiten zaigu lehen esandako horiek beraiekin elkartrukatzea edo eszena erotikoak beraien aurrean ikusteko beldur gara. Guzti hau ez balego modura disimula genezake, baina ongi dakigu azpian gordeta hor daudela. Antzeztu genezake, guraso moderno itxurak egin, baina zertarako? Baliteke horrelakotan gure mugak haurraren aurrean onartzea eta gure iritzia ematea haurrarentzat onuragarria izatea, adibidez;“Zure fantasia erotikoen inguruan hitz egitean urduri jartzen naiz. Ez baitut ohiturarik horretarako. Dena den, saiatuko naiz entzuten…“. Uste dut era honetara naturalago egiten dugula errealitate hau. Sexualitate naturalagoa, propioagoa. Sexualitatean gure heziketarengatik mugak ditugula ikusi araziz eta beraiek horietaz ohartzean, errazago gaindi dezakete berau.\nAZKARREGI OTE? EDO BERANDUEGI?\nGai ezberdinak jorratzeko azkarregi edo beranduegi den zehazten duen gomendio taularik ez dago. Beste era batetara esanda, adin bakoitzari ez dagokio eduki bat. Haur eta guraso guztiak ezberdinak baitira. Haur batzuk jakin-min handiagoa dute beste batzuk baino eta guraso batzuk kontatzeko nahi handiagoa izaten dute beste batzuk baino. Berez, lengoaia haurraren ezaugarrietara egokituz gero edozer ulertzeko gai dira; sentimenduak, exitazioak, jolas erotikoak, tentetzeak, masturbazioak… Bai, guzti hau ulertzeko gai dira. Gainera ez dira beldurtzen ez eta aztoratzen ere. Ez. Askotan guri kostatzen zaigu hitz arruntak ahoskatzea; ‘alua’, ‘pitilina tente’, ‘tripan kili-kiliak’, ‘asko maite dut’… moduko hitzak, adibidez.\nOndorioz haurrak ez ditu askotan hitz horiek gure ahotik entzuten. Eta entzuten baditu sarri konnotazio barregarri edo misteriotsu batekin. Haurra horretaz konturatzen da. Konturatzen da hitz hauek eta horrekin loturiko gaiak gurasoentzat zerbait misteriotsua duela. Ez dutela gai honen inguruan arratsaldeko meriendarena hitz egiten duten tankeran egiten. Irriak, isiltasunak, urduritasunak, gorritasunak, besteak azalduko duela esanda… Poliki-poliki haurra sexualitatearen inguruko naturaltasuna galdu eta zurrunbilo misteriotsu hori ulertu nahian hasten da. Helduon sexualitate eredua bereganatzen hasten da. Gurasoen jokoan sartuz. Hau al da nahi duguna?\nZER KONTATU NAHI DIEGU?\nBizipenak, praktika erotikoak, sentimenduak … edo denak.\nAskotan sexualitateaz ari garenean gauza pare bat soilik etortzen zaizkigu burura. Noiz ote da haurra gai sarketa ulertzeko? Edo noiz jakin beharko luke? Besteen atzean ez gelditzeko edo besteen aurretik ez ibiltzeko? Badirudi horixe dela azaltzea gehien kostatzen zaiguna. Urteetan guk emandako misterio eta garrantzia hori gehitzen diogulako kontuari. Baina egia esan, zuzenean apainketa gabe azalduz gero, praktika sinplea da.\nSexualitatea ez da praktika erotiko isolatuen multzo bat. Sexualitatea hori baino gehiago da. Emakume nahiz gizon izate prozesuan izaten ditugun bizipenak; lotsak, harremanak, jolas erotikoak, pentsamenduak… Kontatzea hainbeste beldur ematen dizkiguten praktika horiek ere sexualitatea osatzen dute, baina ez horiek bakarrik.\nSexualitatea osotasun horretan ulertu dezaten nahi badugu, guk ere hala kontatuko diegu; “Atzo triste nengoen, ez banintzen nire buruarekin ongi sentitu…”, “Amatxok bere gorputza ukitzen duenean asko gozatzen du”… Ziur horrelakoak kontatzeko ohiturek aurrez esandako zailtasunak leunduko dituztela. Hau ez da egun batetik bestera aldatzen, eguneroko lan luzea da.\nSexualitatea praktikatan banatu (musukatzea, koitoa , masturbatzea, ukitzea, …) bakoitzaren inguruan hitz egiteko adin gomendagarriak jakin nahi izaten da askotan. Ez dago praktika bakoitza ulertzeko adin egokirik. Denak izan daitezke egoki edo desegoki. Nola kontatzen den da kontua.\nSaia gaitezen ahalik eta xumeen kontatzen, esplikazio arruntenak dira baliogarrienak haurrarentzat-eta. Lehen esan bezala, agian, gauza batzuk kontatzea beste batzuk baino zailagoa egiten zaigu. Musuak ematearena erraz egiten dugu, baina orokorrean kostatzen zaigun praktika batekin ahaleginduko gara. Nola azaldu dezakegu koitoarena? Gogoratu; xume eta apaindurik gabe. Ukitzen hasi, musuka, alua umeldu, pitilina tente eta bata bestearen barruan sartzen da. Azalpen sinple hau ia adin guztietako haurrek uler dezakete. Txikiagoentzat egokitu daiteke baita helduentzat. Horrelako azalpenak bizipen eta praktika guztietarako erabil daitezke. Arazoa da, obulu eta espermatozoide, maitasun handietan, hazia eta loretxoetan… trabatzen garenean. Hori ez dute haurrek ulertzen. Askotan azalpen eta teoria handien atzean gordetzen gara. Gure lotsak eta ezintasunak gorde nahian.\nHaurrak berak esango du zer jakin nahi duen eta noiz.Berak emango digu pistaren bat edo beste. Berak esango digu emandako azalpena balekoa den edo gehiago jakitea nahi duen. Egia da zuzenean galdetzen ez duten haurrak ere badaudela. Sarri guzti hau, hitzez ez bestela esango digute; ez ulertuaren aurpegi arraroz, interesa adierazten duen begi handiz, lotsatuta, beste gela batera ihes eginda… Azalpenak bortxatzeak ez du mesede egiten. Haurra ez da inozoa eta konturatzen da gurasoa zerbait kontatu nahian dabilela. Hori kontatzeko terrenoa gertatzen ari dela. Egoera naturala aldatzen ari dela hori horrela izan dadin. Egoera naturala zakusten ari dela. Orduan, haurra ere larritu egiten da eta ez da eroso egoten. Agian oraindik ez da bere momentua. Agian ez du jakin nahi edo badaki. Baliteke haurrak kuriositatea ez izatea edo bere kabuz ikaistakoarekin nahikoa izatea. Dagoen horretan uzteak ez dio kalterik egingo.\nHaur bakoitza ezberdina da eta bakoitzak bere beharrak izango ditu. Bestalde, guraso denak ezberdinak gara eta gure beharrak ditugu. Bi beharrak asetzeko orekan dago gakoa. Ez da erraza, batzuetan balantza alde baterantz eroriko da eta bestetan besterantz. Baina balantza hori da heziketa. Balantza hori da sexu heziketa. Bizitza bera. Animo eta zorte on!\nLarraitz Arando 2010/06/11


AGINDUA, 2020ko martxoaren 13koa, Osasuneko sailburuarena, zeinaren bidez osasun publikoko prebentzio-neurriak hartzen baitira Euskal Autonomia Erkidegoan, Covid-19 / koronabirusaren egoera eta bilakaera dela eta.\nEuskadiko Antolamendu Sanitarioaren ekainaren 26ko 8/1997 Legeak 12.1 artikuluan dioenez, «Euskadiko sistema sanitarioaren zuzendaritza, planifikazioa eta programazioa Eusko Jaurlaritzaren eskumena da, eta Euskadiko Autonomi Elkarteko Administrazio Orokorreko organo aginpidedunen bidez exekutatzen da.»\nOsasun Sailaren egitura organikoa eta funtzionala ezartzen duen apirilaren 11ko 80/2017 Dekretuak, 4 artikuluan, Osasuneko sailburuari esleitzen dio Jaurlaritzari buruzko ekainaren 30eko 7/1981 Legearen 26. eta 28. artikuluetan ezarritako eskumena, baita Osasun Sailari dagozkion funtzioen eta jardun-arloen eremuan indarrean dagoen legediak esleitzen dizkionak ere.\nMartxoaren 12ko Ebazpenaren bidez, Osasuneko sailburuordeak bere gain hartu du Osasun Publikoaren eta Adikzioen zuzendariari agintari sanitario gisa esleitutako ahalmenak baliatzea, hau da, jarduera sanitario guztiak koordinatzea osasun publikoaren arloko alerta-egoera guztien aurrean.\nOsasun arloko azken alertek, bai lurraldean bai mundu osoan, agerian utzi dute aparteko eta premiazko neurriak hartu behar direla Euskal Autonomia Erkidegoan Covid-19 gaitzaren edo herri mailan koronabirus deitutako birusaren hedapena geldiarazteko, larrialdi-egoerei berehala erantzun ahal izateko.\nOsasun publikoaren arloko neurri bereziei buruzko apirilaren 14ko 3/1986 Lege Organikoaren lehenengo artikuluak dioenez, administrazio publikoek, beren eskumenen esparruan, osasun publikoa babesteko eta hura galtzeari edo hondatzeari aurrea hartzeko, lege horretan aurreikusitako neurriak hartu ahal izango dituzte, urgentziazko edo premiazko osasun-arrazoiek hala eskatzen dutenean.\nBigarren artikuluak dioenaren arabera, «osasun-agintaritza eskudunek osasun-azterketak, tratamenduak, ospitaleratzeak edo kontrolerako neurriak hartu ahal izango dituzte, baldin eta arrazoizko zantzuak ikusten badituzte biztanleriaren osasunerako arriskua dagoela pentsatzeko, pertsona edo pertsona-talde baten osasun-egoera jakin bat dela medio edo jarduera baten osasun-baldintzak direla medio».\nHirugarren artikuluak xedatzen duenez, «gaixotasun transmitigarriak kontrolatzeko, osasun-agintaritzak, prebentzio-ekintza orokorrak egiteaz gain, neurri egokiak hartu ahal izango ditu, gaixoak, haiekin kontaktuan dauden edo egon diren pertsonak eta haien hurbileko ingurunea kontrolatzeko, bai eta arrisku transmitigarrien kasuan beharrezkotzat jotzen direnak kontrolatzeko ere».\nOsasunaren apirilaren 25eko 14/1986 Lege Orokorraren 26. artikuluak honela dio: «1.– Osasunerako berehalako eta aparteko arriskua badago edo hori pentsatzeko nahikoa susmoa badago, osasun-agintariek egoki iritzitako prebentzio-neurriak hartuko dituzte, hala nola produktuak konfiskatzea edo ibilgetzea, jarduerak etetea, enpresak edo instalazioak ixtea, baliabide material eta pertsonaletan esku hartzea, eta osasunaren aldetik justifikatutzat jotzen diren beste guztiak.\n2.– Aurreko apartatuan aipatzen diren neurrien iraupenak, kasuan-kasuan ezarriko baitira, ez du gaindituko neurriok justifikatu dituen berehalako eta aparteko arrisku-egoerak eskatzen duena, hargatik eragotzi gabe ebazpen arrazoituen bidez erabakitzen diren ondoz ondoko luzapenak».\nOsasun Publikoaren arloko neurri bereziei buruzko apirilaren 14ko 3/1986 Lege Organikoan eta Osasunari buruzko apirilaren 25eko 14/1986 Lege Orokorrean aurreikusitako neurriak eragotzi gabe, Osasun Publikoari buruzko urriaren 4ko 33/2011 Lege Orokorrak 54. artikuluan aurreikusten duenez, salbuespen gisa eta aparteko larritasun- edo urgentzia-arrazoiek hala eskatzen dutenean, autonomia-erkidegoetako agintaritza eskudunak jarduerak etetea erabaki dezake, besteak beste, ebazpen arrazoituaren bidez.\nEuskadiko Antolamendu Sanitarioaren ekainaren 26ko 8/1997 Legeko 34. artikuluak, bestalde, honela dio:\n«1.– Ikerketa eta kontrol-jarduketen ondorioz, Euskal Administrazio Sanitarioaren organo eskumendunek kautelazko neurriak hartu ahal izango dituzte lege honen esparruan, osasunaren babesean efektibitatea ziurtatzeko, baldin eta pertsonen osasunarentzat hurre-hurreko arrisku larria badago nahiz arrisku horren arrazoizko susmoa badago.\n2.– Kautelazko neurriek osasun publikoaren urraketak prebenitzeko edo konpontzeko jarduketak bildu ahalko dituzte; dena dela, neurriok arrisku hurbil-hurbil eta larritzat jotako egoerak exigitzen dituen ekintzen araberakoak izango dira; hori guztia dela-eta, ondorio hauetarako agindua eman daiteke: edozein ondasun edo produktu ibilgetu, merkatutik behin-behinean kendu edo erabilera debekatzeko; modu berean, jarduerak aldi baterako gelditzeko nahiz debekatzeko, eta zentro, zerbitzu eta establezimenduak ixteko, osasun kolektiboak horrela egitea eskatzen duelako edo instalatzeko eta funtzionatzeko bete beharreko baldintzak betetzen ez direlako.\n3.– Kautelazko neurri guztiak egokituta egon beharko dira lortu nahi diren helburuekiko proportzionalitate-printzipio mugatzaileetara, eta bizitzarako arriskutsuak diren neurriak baztertu egin beharko dira; bestalde, pertsonen eta ondasunen zirkulazio libreari, enpresa-askatasunari edo eragindako beste edozein eskubideri ahalik eta kalte gutxiena egiten dieten neurriek lehentasuna izango dute. Halaber, neurriaren iraupena islatuko da beti, bakoitzari dagokiona. Neurria behin eta berriz luzatzea erabaki ahalko da, ebazpen motibatuaren bidez, baina neurriaren guztizko iraupenak eta luzapenek ezin gaindituko dute justifikatu duen arrisku hurbil-hurbil eta larriaren egoerak exigitutakoa.»\nHorregatik guztiagatik, Osasun Sistema Nazionalaren Lurraldearteko Kontseiluak 2020ko martxoaren 9an erabakitako neurriak betez, eta herritarren osasunerako berehalako eta aparteko arriskuak bere horretan jarraitzeagatik beste neurri osagarri batzuk hartu behar direnez, Osasuneko sailburuordeak proposatuta, Sektore Publikoaren Araubide Juridikoaren urriaren 1eko 40/2015 Legearen 140. artikuluarekin eta Osasun Sailaren egitura organikoa eta funtzionala ezartzen duen apirilaren 11ko 80/2017 Dekretuaren 4. artikuluarekin bat, organo honek bere gain hartzen ditu osasun publikoaren arloan osasun-agintaritza gisa Osasun Saileko organoei dagozkien eskumenak, betiere Osasun Sailaren gaietan ebazpenak emateko ekainaren 30eko 7/1981 Legearen 26.4 artikuluak aitortzen dizkion eskumenak baliatuz, eta hau.\nPrebentzio-neurri hauek hartuko dira Euskal Autonomia Erkidegoko lurralde-eremuan:\n1.– Garraioari dagokionez, ibilgailuen eta pasabideen edo egonaldien eguneroko garbiketa areagotzea.\n2.– Kirol-ekitaldi guztiak, profesionalak eta ez-profesionalak, ateak itxita egingo dira.\nHorien barnean hartuko dira: futboleko lehen eta bigarren mailetako partidak, saskibaloiko baliokideak, baita Europako ligakoak ere, eta zaletu asko mugiarazi ohi dituzten guztiak.\n3.– Bertan behera geratuko dira espazio itxietan egiten diren eta 500 lagunetik gora biltzen duten talde-jarduerak. 500 lagunetik beherakoetan, edukiera osoaren heren bat baino betetzen ez bada eta bertaratutakoen artean metro eta erdi baino gehiagoko distantzia hartzen bada, egin ahal izango dira jarduera horiek. Aisia- eta kultura-ekitaldiei eta antzekoei ezarriko zaizkie neurri hauek.\n4.– Bertan behera geratuko da aurrez aurreko prestakuntza-jarduera oro maila guztietako prestakuntza- eta irakaskuntza-entitate publiko eta pribatuetan, baita unibertsitatean ere.\nAgindu honetan aurreikusitako prebentzio-neurriek hamabost egun naturaleko indarraldia izango dute, ondoren adosten diren luzapenak alde batera utzi gabe.\nHirugarrena.– Berrespen judiziala.\nEusko Jaurlaritzaren Zerbitzu Juridikoaren apirilaren 25eko 144/2017 Dekretuaren 19.2 artikuluan xedatutakoarekin bat etorriz, agindu hau Zerbitzu Juridiko Nagusiari jakinaraztea, Administrazioarekiko Auzien Jurisdikzioa arautzen duen uztailaren 13ko 29/1998 Legearen 8.6 artikuluaren 2. paragrafoan aurreikusitako berrespen judiziala eskatzeko.\nAgindu hau Euskal Herriko Agintaritzaren Aldizkarian argitaratuko da, eta argitaratu eta hurrengo egunetik aurrera izango ditu ondorioak.


EBBren adierazpena Venezuelako eskualde eta udal hauteskundeen ondoren\nJoan den igandean, azaroaren 21ean, Venezuelan egin ziren eskualde- eta udal-hauteskundeak esanguratsuak izan dira, bai oposizioko talde nagusiek parte hartu zutelako (azken bosturtekoan ez zuten hauteskundeetan parte hartu), bai Europar Batasunaren nazioarteko lehen behaketa-misioa izan delako azken 15 urteetan. EAJ-PNVko eurodiputatu Izaskun Bilbao Barandica hango ordezkarietako bat izan da, gainera\n26 Azaroa 2021 | EBB\nBi berritasun horiek Maduroren Gobernuaren eta oposizioaren arteko distentsio aldi baten hasieran kokatu behar dira; izan ere, garai horretan elkarri kontzesioak egin dizkiote, eta horren mugarririk esanguratsuena izan zen Mexikon bi aldeen artean hasitako elkarrizketa, Chavezen Gobernuak bertan behera utzi zuen elkarrizketa.\nNolanahi ere, hauteskunde horiek krisi politiko, ekonomiko eta sozial batean baitan egin dira, eta ezin dira normalizatutzat jo. PSUV Venezuelako Alderdi Sozialista Batuak alderdiak duen jokabide baliatzailea dela-eta, hedabideak eta baliabide ekonomikoak ia erabat kontrolatzen ditu, erabateko gardentasuna estaltzen du; halaber, hauteskunde-prozesu demokratiko orok bermatu behar duen erabateko aukera-berdintasuna eragozten du, legitimatu eta legitimotzat hartua izan nahi badu.\nHauteskunde hauek egoera ekonomiko eta sozial lazgarrian egin dira. Venezuelarren gehiengo handi bat pobreziari aurre egiteko borrokatzen ari da gaur egun, egunero borrokatzen ari dira bizirauteko, 2012an 11.993 dolarreko per capita errenta zuen baina 1.627 dolarrera jaitsi den herrialde batean. Bake-aldian aurrekaririk ez duen krisi ekonomiko hau dela-eta, ia sei milioi venezuelarrek beren herrialdea utzi beharra izan dute; boto-eskubidea ere kendu diete.\nZalantzazko berme demokratikoen esparru horrek, oposizioaren zatiketa eramangaitzak (ordezko hautagaitza bateratu eta bideragarri bat aurkezteko gai ez dira) eta venezuelarrak jasaten ari diren pobrezia ekonomiko eta sozial mingarriek eragin dute hango gizartea gogogabetuta eta desmobilizatuta egotea; ildo horretan, hauteskunde horietan % 58ko abstentzioa izan da. PSUVk Venezuelako 23 lurralde-gobernazioetatik 20 lortu zituen, baita udalerrietako alkatetza gehienak ere, Caracas hiriburukoa barne.\nHauteskunde-prozesuari eragin dioten inguruabar horiek guztiak eta Venezuelak dituen arazo larriak kontuan hartuta, EAJ-PNVk gogoeta hauek egiten ditu:\n-Bat dator nazioarteko behatzaileek egindako hauteskunde-prozesuaren ikuskapenekin, eta bereziki babesten du, Europar Batasunaren hauteskunde-behaketaren misioak egindako Atariko Adierazpenarekin. Eskualdeetako eta tokiko hauteskundeetako baldintza demokratikoei eta hauteskunde-emaitzei buruzko adierazpena da.\n-Mexikon abiarazitako elkarrizketari eta negoziazioari berriz heltzearen alde dago, Norvegiaren babesarekin, alde batetik, akordio politiko eta sozial bat lortu ahal izateko venezuelarren eguneroko gabezia larriak arintze aldera, eta bestetik, ibilbide demokratiko bat adosteko. Ibilbide horren amaieran, gainera, 2024an presidentetzarako hauteskundeak egin beharko ziren, nazioarteko estandarrek eta, bereziki, Amerikako Estatuen Erakundeak (AEE) eskatzen dituzten berme demokratiko guztiak bilduko dituztenak.\n-Nazioarteko komunitateari eta erakunde multilateralei dei egiten die -Europar Batasunari aipamen berezia eginez- herrialde honi adorea eman eta lagundu ahal diezaieten, gertutik. Izan ere, haien guztien esku-hartzea behar du Venezuelako herriari duintasuna itzuliko dion berreraikuntza instituzional eta ekonomikoaren ibilbide horretan.


Padrón - Howling Pixel\nPadrón Galiziako A Coruñako probintzian dagoen O Sar eskualdean dagoen udalerria da.\nPadrón udalerriko Macías enparantza.\nCamilo Forján Seoane (PSG-PSOE) (2007)\n42° 44′ 20″ N, 8° 39′ 37″ W / 42.7390228°N,8.6602504°WKoordenatuak: 42° 44′ 20″ N, 8° 39′ 37″ W / 42.7390228°N,8.6602504°W\n8.643 bizt. (2015) -50\n% 48,22 % 51,78\nGaliziar hiztunen kopurua % 99.79 (2001)\nPadróngo ibaiaren ikuspegia, atzekaldean zubia dagoelarik\nCastelaoren irudia Lorategi Botanikoan\nRosalía de Castroren etxea edo Matanzako Etxea\nCamilo José Cela idazlearen irudia\n(Gaeleraz) (Gaztelaniaz) Padrón udalerriko webgunea\nAP-9 edo Atlantikoko Autobidea Espainiako Galizia autonomia erkidegoko mendebaldea zeharkatzen duen autobide bat da. Coruña eta Pontevedra probintziak iragaten ditu, Ferrol udalerria Portugalgo mugarekin lotuz. 219,6 kilometro luze ditu.\nIgarotzen dituen hiri eta udalerri garrantzitsuenak Ferrol, Narón, Fene, Betanzos, A Coruña, Ordes, Santiago de Compostela, Padrón, Pontevedra, Vigo, O Porriño eta Tui dira.\nA Fonsagrada Lugoko probintziako A Fonsagrada eskualdean dagoen udalerria da. 2007an 4.748 biztanle zituen 438,4 km2tan banaturik.\nAbadiño Bizkaiko hego-ekialdeko udalerri bat da, Durangaldea eskualdekoa. 2016. urtean 7.548 biztanle zituen.\nAlexandra Jiménez Arrechea (Zaragoza, 1980ko urtarrilaren 4a) espainiar aktorea da, telebistan eta zineman aritutakoa.\nAranbizkarra Gasteizko (Araba) auzo bat da, hiriaren iparrekialdean kokaturik dagoena. Auzoak Zaramaga eta Arantzabelarekin egiten du muga mendebaldean, Betoñurekin iparraldean, eta Aranarekin hegoaldean. 2015eko datu ofizialen arabera, auzoak 11.028 biztanle zituen.\nCamilo José Cela Trulock (Padrón, A Coruña, Galizia, 1916ko maiatzaren 11 - Madril, 2002ko urtarrilaren 17a) espainiar idazlea izan zen, 1989an Literaturako Nobel Saria irabazi zuena. Gaztelaniazko idazlerik garrantzitsu eta sarituenetarikoa da. Haren liburuen artean, nabarmentzekoak dira La colmena, Viaje a la Alcarria eta La familia de Pascual Duarte. 1957an Real Academia Españolako akademiko izendatu zuten.\nCoruña (galizieraz A Coruña) Galiziako ipar-mendebaleko probintzia da, herrialde osoko populatuena.\nHiriburua Coruña hiria da, 2004an ia 243.000 biztanle zituena.\nBeste udalerri garrantzitsuak Ferrol eta Donejakue Konpostelakoa dira, azkenengo hau Galiziako hiriburua dena.\nEspainiarrak edo espainolak Espainiako herritarrak dira, bere arbasoak edozeinak izanda ere. Espainiak barnean hainbat herri eta aberri ditu, Espainiako historiaren konplexutasuna islatzen dutenak.\nEspainiako hizkuntza ofiziala espainiera da, Erdi Aroko gaztelaniatik garatu dena.[erreferentzia behar] Espainiar asko, espainiar kolonizazioaren eta emigrazioaren ondorioz, mundu zabalera zabaldu dira, batez ere Latinoamerikara.\nBeste esanahi batzuen berri izateko, ikus: «Estepona (Bakio)»Estepona Espainiako udalerria da, Málagako probintziakoa. Mediterraneo itsasora ematen du. 2008an 62.848 biztanle zituen.\n2011. urtean, Europako Justizia Auzitegiak ebatzi zuen Esteponak oraindik ez zuela bete hondakin urak arazteko betebeharra. Betebehar hori 2000. urterako bete beharrekoa zen.\nIbaia euri-erasoetan liburua Jose Luis Padrón egilearen poesia lana da. Liburu honek 1998]an, Euskaltzaindia antolatu zuen Felipe Arrese Beitia saria irabazi zuen.\nJose Luis Padron Plazaola (Legazpi, Gipuzkoa, 1970eko apirilaren 20a) euskal poeta da.\nJuan Carlos Guerra Barrena (Donostia, 1860ko abenduaren 27a - Arrasate, 1941eko urriaren 2a) gipuzkoar historialaria eta legegizona izan zen. Arrasaten bizi izan zen bizi guztian. Genealogia eta heraldika-alorrak landu zituen batik bat. Euskal-Erria, RIEV eta Euskalerriaren Alde izeneko aldizkarietan argitaratu zituen bere lanak. Harenak dira: Diccionario heráldico de la nobleza guipuzcoana (1883), Ensayo de un padrón histórico de Guipuzcoa según el orden de sus familias pobladoras (1928), Estudios de heráldica vasca (1910), Oñacinos y Gamboínos. Rol de banderizos vascos (1930). Euskal testu eta erromantze zaharren azalpenak ere egin zituen lan aberats batean: Los cantares antiguos del euskera (1924). Berak aurkitu zuen Pedro Ignazio Barrutiaren Acto para la Nochebuena (Gabonetako ikuskizuna) antzerkiaren eskuizkribua.\nO Sar Galiziako barrualdean dagoen eskualdea da, Coruñako probintziaren hego-mendebaldean dagoena.\nPadróngo piperra Galiziako Padrón udalerriko Herbón parrokian jatorria duen piper mota bat da.\nPeñamellera Baxa Asturiesko ekialdean dagoen udalerria edo conceyua da, Orienteko eskualdean kokatutakoa. Iparraldean Llanes eta Ribadedeva, mendebaldean Peñamellera Alta, ekialdean Herrerías (Kantabria) eta hegoaldean Peñarrubia (Kantabria) udalerri mugakide ditu.\nBere lurraldearen zati bat Cuerako mendilerroaren babesgunean sartuta dago. Panes da herrigune nagusia.\nPontecesures Galiziako Pontevedrako probintzian dagoen Caldasko eskualdean kokatzen den udalerria da.\nRosalía de Castro (Compostelako Donejakue, 1837ko otsailaren 24a – Padrón, A Coruña - 1885eko uztailaren 15a) galizieraz eta gaztelaniaz idatzi zuen galiziar idazlea izan zen, Erromantizismoaren garaikoa.\nEduardo Pondal eta Curros Enríquez idazleekin batera, Rexurdimento edo Pizkundearen bultzatzaile nagusietakoa izan zen. Liburu gehienak gaztelaniaz idatzi bazituen ere, galizieraz idatzitako Cantares gallegos eta Follas novas dira bere lanik ezagunenak; lehenak, gainera, mugarri bat ezarri zuen poesia galegoan. Emilia Pardo Bazánekin batera, idazle galiziarrik handiena da, eta galizierazko idazle onenentzat ere hartzen da. Gainera, Espainiako poesia modernoaren aitzindarietako bat ere izan zen, Gustavo Adolfo Bécquer poetarekin batera.\nTrespaderne Burgosko probintziaren ipar-ekialdean dagoen udalerria da, Merindadeak izeneko eskualdean kokatutakoa.\nValga Galiziako Pontevedra probintzian dagoen udalerria da. Caldasko probintzian kokatzen da. Iparraldean Dodro, Pontecesures eta Padrón udalerriekin mugatzen du; hegoaldean Catoira eta Caldas de Reisekin; ekialdean Cuntis eta A Estradakin; mendebaldetik berriz Rianxo eta Dodrorekin. Udalerriko galiziera hiztunen kopurua %98,17koa da.\nBertako herritarrei galizieraz Valgués deritzaie, euskaraz berriz Valgatar.


RALLY TOPA |\n2016KO LAN GUZTIAK IKUSGAI\nKAMERATOIA 2016 IRUDITAN\nEuskaltzaleen Topagunea, euskarazko ikus-entzunezkoei bultzada emateko ahaleginean, egitasmo berri bat abiatzear da: Euskal Herriko Rally Topa.\nProfesionalen alorrari baino, euskarazko ikus-entzunezkoak ekoizten aritzen diren sortzaileei begirako ekimena duzue hau, euskarazko film laburren bueltan, eta ezaugarri komun batzuk oinarri, Euskal Herrian antolatzen diren Rallyen arteko topaketa izango da.\nHorretarako, Euskaltzaleen Topagunea egutegi bat osotzen hasia da urtean zehar egiten diren lehiaketa guztiekin. Inor kanpoan geratu ez dadin, deialdi bat zabalduko du 2017ko abenduan, rallyak antolatzen dituzten guztien informazioa jaso asmoz.\nEsan bezala, Rally Topean parte hartuko duten film laburrak ezaugarri komunak dituzten lehiaketetatik etorritakoak izango dira: 12-48 orduko tartean, gai /leku /objektu bat oinarri izanda egindako euskarazko laburmetraiak, eta aurkeztutako lehiaketan finalera heldutakoak.\nEman zure lehiaketaren berri\n2018 hasieran bildu nahi ditugu Euskal Herrian aipatutako ezaugarriekin egiten diren rally guztien informazioa. Zure herrian, auzoan, eskualdean horrelako lehiaketa bat antolatzen baduzu, jarri zaitez gurekin kontaktuan, mesedez! kultura@topagunea.eus\nLANDETXEAN ASTEBURU BAT…\nLABURBIRA: LASTER HERRIZ-HERRI!


Sistematikoki Euskal Presoei ukatzen zaizkien gradu aldaketen inguruko informazioa emateko agerraldia – Sare Herritarra\nEgun, euskal presoen %84a, espetxealdi hasieratik, lehen graduan aurkitzen da, hau da, izatez, denbora murritz baterako diseinatuta dagoen eta presoari neurri zorrotzak ezartzen dizkion graduan. Espainia mailan preso diren gainontzeko pertsonen kasuan, %2,1a baino ez dago lehen graduan. Gradu sistema, espetxealdia presoentzako birgizarteratze prozesu bat izan dadin diseinatu dago, gradu aldaketen bitartez eman beharreko prozesua. Birgizarteratzen plan horretan, presoek bide bat jarraitu behar dute, eta urteak dira, euskal presoei bideo hori jarraitzeko eskatzen zaiela Gobernutik. Horretarako urratsak emateko prest agertu ostean ordea, euskal presoei bide hori egiteko aukerak ukatu eta oztopoak ezartzen ari zaizkie espetxe zuzendaritzetatik. Eginiko eskarietatik, gutxi batzuei baino ez zaie onartu gradu aldaketa hori. Gradu aldaketa eskatu dutenen gehiengoak ezezko borobila jaso du eskari egiterakoan. 115 eskaera egin dituzte, HIRU onartuak izan dira. 69k ezezkoa jaso dute eta 43k oraindik ez dute erantzuna jaso. Egoera, are konplikatuagoa bilakatzen da, bigarren gradua eskuratu duten apur horientzat, hirugarrena eskuratzerako orduan. Orain artean, ez da hirugarren gradua eskuratzeko aukerarik eskaini.\nSalatu nahi dugu ere, Villabona eta Burgoseko espetxe zuzendaritzak izaten ari diren jarrera, bertan diren euskal presoen gradu aldaketa eskaeren aurrean, automatikoki kontrako informeak osatzen ari baitira, bide orri hau egin ahal izateko aukera oro ezabatuz, inolako argudiorik gabe. Hau onartezina dela deritzogu eta interes politiko eta ideologiko hutsetan oinarritzen dela azpimarratu.\nZentzu honetan, Marlaska ministroari gogorarazi nahi diogu, jendarte honek argi adierazi duela, elkarbizitzaren eta bakearen aldeko urratsak emateko ordua dela eta beraz, euskal presoen auziari aterabidea emateko urratsak emateko ordua. Gradu aldaketen ukazioa eta espetxe zuzendaritzetatik izaten ari diren kontrako jarrerak ez datoz Marlaskak berak eta Sanchezen gobernuak adierazitakoarekin bat. Marlaskaren ahotik entzun dugu urrunketa politikak ez dutela zentzurik, behin ETA desagertu denean. Ze zentzu dute gradu aldaketen ukazioak edota bestelako salbuespen neurrien aplikazioak? Eurek ezarritako legedia eta bide orria aplikatzeko eskatzen gabiltza, ez besterik. Gogorarazi nahi diogu ere, horren inguruan eta aurrera begira eman beharreko urratsen inguruan hitz egiteko bilera eskaria egin geniola 85.000 pertsonatik gora espetxe politika honen aldaketaren alde Bilbo eta Baionan batu ostean.\nGauza bera adierazi nahi diogu Sanchez presidenteari ere. Ostiralean apirilaren 28rako hauteskundeak deitu ostean, Gobernuan izan den hilabete hauetan eginikoaren inguruan ere hitz egin nahi baitugu. Presoen auzia askatze bidean kokatzeko intentzioa agertu zuen Sanchezek presidente postua hartzean eta Sarek era positiboan baloratu zuen jarrera aldaketa hura, era positiboan eta esperantzaz. Atzetik etorri diren hilabeteetan ordea, esperantza hori apaltzen joan da, urruntze politikarekin amaitzeko hautua hitzez adierazi duten arren, ez delako gauzatzen ari. Izan ere, hasieratik garbi adierazi dugun moduan, presoak 250kmren bueltan dauden espetxeetara mugitzea ez da, legeak jasotzen duen moduan, euren etxeetatik gertuen den espetxeetara mugitzea, eta ondorioz, ez da urruntze politikarekin amaitzea. Senideak oraindik ere 500km egin behar baidituzte astebururo eta Euskal Herrian diren espetxeetara gerturatzeko aukera erreala delako. Ondorioz, ez egitearen arrazoiak urrunketa politika ezartzearen arrazoi berari jarraitzen dio; zigor atxikia ezartzeari, ez soilik presoei, baita senideei ere. ETA desagertuta urruntze politikak ez badu inolako zentzurik, zein da, mendekua ez bada, urruntze politika hori mantentzearen arrazoia?\nUrruntze politikak oraindik indarrean jarraitzen duela diogu beraz, eta ez hori bakarrik. Oraindik ere, 21 dira espetxean larriki gaixo diren presoak. Bizia jokoan izan arren eta euren osasun arazoak baldintza duinetan artatuak izan daitezen eskubidea izan arren -Zaplanak jaunak duen eskubide berbera-, oraindik ez dugu gaixo diren euskal presoen egoera aldatzeko urratsik ikusi. Eta noski, gauza bera gertatzen da, aurrez aipatu dugun moduan, euskal presoen gradu aldaketa eskaerekin ere. Non geratzen dira beraz Sanchez jaunaren hitzak?\nHauteskunde ziklo berri baten atarian gauden honetan, eta Euskal Herriko zein espainiar Estatuko alderdiak jada kanpainan sartuak daudela jakitun izanda, gauza bat eskatzen diegu; herri honen elkarbizitzaren eta bakearen aldeko subjektu izateko asmoa izanez gero, herri honetako herritar diren euskal presoei eta euren senideei eragiten dieten espetxe politika krudel honen amaiera presente izan dezatela datozen hilabeteetan aurkeztuko dituzten euren gobernantza bide orrietan.\nEgun, ezin baita bakeaz eta konponbideaz hitz egin, elkarbizitza espazioak sortu ahal izateko oinarrizkoak diren auziei aterabidea eman gabe:\n1. Biktima guztiei aitortza eta errespetua eskainiko zaien trataera adostu bat osatzea, biktimen izaera politikoki erabiltzea albo batera utziz.\n2. Presoen eta espetxeen auziari behin betiko irtenbide bat ematea. Inoren eskubideak urratzen jarraitzen duten bitartean ezinezkoa izango baita inolako elkarbizitza espazioez hitz egitea.\nSarek lanean eta herritarren aktibazioan jarraitzeko konpromisoarekin jarraitzen du oinarrizko auzi hauei dagokien irtenbidea eman bitartean.


Egaña gozotegiak, Azpeitian, Gipuzkoa.\nHasiera Egaña gozotegiak, Azpeitian, Gipuzkoa.\nEgaña gozotegia, Azpeitia, Gipuzkoan.\nGure historia, ezagutu gaitzazu.\n1902tik ... Egaña gozotegia, Goiko kalean, herri erdian.\n2011 urtean... Egaña gozotegia, Landeta auzoan.


Industria, Turismo eta merkataritza ministerioa - Eraikuntzako Sektorearen Abagune Galdeketa\nEraikuntza-sektorean buruzko Egoera\nEraikuntzako Sektorearen Abagune Galdeketa\nIndustria, Merkataritza eta Turismo Ministerioa arduratuko da, organikoki Idazkaritza Nagusi Teknikoaren mende dagoen Azterlan, Analisi eta Jarduera Planen Zuzendariordetza Nagusiaren bidez, Estatistika Plan Nazionalaren barruan dagoen eraikuntza-sektorearen koiunturari buruzko inkesta egiteaz.\nGainera, "Partner Institute" gisa lan egiten dugu Europar Batasunaren enpresei eta kontsumitzaileei inkestak egiteko programa harmonizatuan. Horrek esan nahi du inkesta ikuspegi metodologiko komun zabal baten, egutegi komun baten eta funtsean kualitatiboa den galdera-multzo komun baten arabera egiten dela.\nHorrela, enpresen egungo egoerari eta etorkizun hurbilerako dituzten plan eta itxaropenei buruzko informazioa bildu nahi da, ondoren gehitzeko eta, horrela, sektorearen konfiantza-adierazleak eraikitzeko. Azken helburua hilero sentipen ekonomikoaren indizea lortzea da ekonomia osoarentzat.\nHona hemen inkesta hori egiteko egutegia eta emaitzak aztertzen dituen hileko txostena.


“Ezagutza da txertoa” lelopean banatu dira CAF-Elhuyar sariak - etakitto.eus\n“Ezagutza da txertoa” lelopean banatu dira CAF-Elhuyar sariak\nAtzo izan zen CAF-Elhuyar sariak banatzeko ekitaldia, Tabakalerako Kutxa Kultur Plazan (Donostia), eta, egoerak hala eskatuta, leku mugatuekin eta streaming bidez egin zen. “Ezagutza da txertoa” izan da aurtengo sariketaren leloa. Gaurkotasun beteko gaia, eta horren adierazgarri izan da lehiaketara aurkeztu den lan-kopurua, 64. Esan daiteke ikertzaileek eta zientziazaleek bat egin dutela leloarekin eta deialdiaren helburuarekin, hau da, zientzia eta teknologiaren arloko gaien eta ikerketen euskarazko dibulgazioa, kazetaritza eta gizarteratzea bultzatu, saritu eta aitortzearekin.\nAntolatzailek esan zutenez, “aurten, 64 lan jaso dira, eta, parte-hartzaileen artean, genero-oreka egon da. Epaimahaikideek lan hauek saritzea erabaki dute, kategoria bakoitzean”.\n« Eibarren sei koronabirus kasu berri atzeman dituzte eta intzidentzia-tasak behera egin du Gaur aurkeztu dute zapatuan abiatuko den Debabarreneko Eskola Antzerki Erakusketaren 36. edizioa »


"Gaur egun hemen baldin bagira, lehen gertatutako guztiagatik da" | Pays Basque | KAZETA\n"Jauzia" proiektuaren bultzatzailea\nIurre BIDEGAIN|02/03/2015|0 commentaires Mis à jour à:\nIbai Agirrebarrenak, "Jauzia" proiektuaren bultzatzailea.\nZer islatuko du "Jauzia" proiektuak?\n80-90. hamarkadan baziren frantses nazionalitatea zuten frantses batzuk, ez zutenak deus ikustekorik euskal gatazkaren munduarekin. Horiek Euskal Herriko gatazkan zuzenean inplikatu ziren. Inplikatu, parte hartzeraino ailegatu ziren eta sinesgaitza diren gauzak egiteraino iritsi ziren. Pertsona horien bizipenak erakutsiko dira "Jauzia" proiektuan.\nNola sortu da multimedia ekoizpen hunen ideia?\nBanuen ideia hori aspalditik, batez ere ohartzen nintzelako ez zirela atxematen istoria horiek eta alta gaur egun hemen baldin bagira lehen gertatutako guztiagatik da. Pentsatzen nuen atal hori ez zela idatzia, ez zela inon entzuten. Multimedia proiektu bat egiteko asmoa nuen eta dena lotuz hortik atera nuen ideia.\nZer aztertuko duzu ikusentzunezko proiektu huntan?\nHasteko, nik nahi dut pertsona horien ibilbidea aztertu: nundik heldu diren, ikasketak, lagunak, familia... Ondoren, nahi dut jakin zein inplikazio izan zuten Euskal Herriko gatazkan. Adibidez, zulo bat izan etxean edo errefuxiatuak atxiki edo irrati bat sortu Pariseko presoentzat. Horrelako iniziatibak ikusiko dira eta ez baitezpada ilegalak, baizik eta isilpeko lanak. Azkenik, nahi dut aztertu zergatik eman zuten jauzi hori. Berez, horien ibilbidea hartuz ohartuko gira ez zutela jauzi hori emaitekorik. Ez zutela inplikatzerik gatazka horretan eta horretaz gain, inplikatu dira. Jauziaren zergatia aztertuko dut. Orotarat, hiru elementu: bizi pertsonala, haien inplikazioa eta haien erabakiaren zergaitia.\nNolakoa izan da ekoizpen prozesuaren esperientzia?\nOso ona. Gainera ikusi dut medioek eta orohar jendeak proiektua ongi hartu duela. Egia erran horrek plazer handia ematen dit. Aitzinetik pentsatzen nuen gai hunek bazuela entzulego bat eta itxoina da ere. Nahi dugu jakin zer gertatu zen eta zer egin zuten gure aurreko belaunaldiek. Orduan neretzat esperientzia handia izan da asko ikasi baitut. Espero ez nuena ere kondatu didate eta anitz gauzekin harritu naiz. Orain hori partekatzea publikoarekin edo gizartearekin, plazer handi bat da.\nFinantziamendua nola lortuko duzu?\n"Crowfunding" kanpaina bat abiatu dugu Arnasa luzea orriaren bitartez. Espero dugu jendeak parte hartzea gure proiektua gauzatu dadin. Proiektu orok badu koste minimo bat eta koste minimo hori behar dugu lortu proiektua ahal bezain ongi aitzina dadin.\nZein euskarritan publikatuko duzu "Jauzia" proiektua?\nHeldu den pausua da elgarrizketa bakoitzari lotutako artikuluak argitaratzea. Artikulu sakon bat eta horretan nahasia izanen da, irudia, bideoa eta testua. Multimedia artikulu bat izanen da. Momentuko Zuzeu web gunean publikatuko da. Azken helburua da webdok bat sortzea edo i-dock bat.\nNoiz argitaratuko dira multimedia elementu hauek?\nDena publikatuko da ekainean. Lehenago blogean eguneraketak egingo ditut. Elkarrizketa bat publikatu oro, honi lotutako elementuak jarriko ditut: nola pasatu den, argazki batzu, bideoa... Alimentatuko dut "crowfunding" kanpaina bukatu arte eta behin kanpaina bukatuta, erabakiko dut noiz publikatu. Helburua ekaina aldean publikatzea da.


Batuketen gaiarekin hasi ginenean eragiketa egiteko 11 modu aipatu genituen. ABN algoritmoa eta gure algoritmo traidizionala aztertu eta alderatu genituen aste batzu dela eta orain REGLETAK izango dira gure protagonistak.\nHasiko gara batuketa txikiak egiten; esate baterako, tipiko-tipikoa den “3 gozoki dauzkat eta amonak beste 5 ekarri dizkit, zenbat gozoki dauzkat?” regletekin horrela egingo litzateke:\n3 luzerako regleta eta 5 luzerakoa hartzen ditut\nbatuketa egiteko regletak lerroan edo errenkaran jartzen dira\nsortzen den egituraren luzera konparazioz neurtuko dugu\nKonparazioz jarduteak badu estimaziotik eta autorregulaziotik eta autozuenketatik zerbait. Hau da, begiratu baten estimatu egin behar da zein izango den luzera totala eta gero probatu zuzena ote den estimazioa. Zuzena izanez gero, badugu emaitza eta okerra izanez gero, ajustatuz joango gara luzera identikoa lortu arte.\nEgin dezagun beste urrats bat: Atzo oiloek 9 arraultza jarri zituzten eta gaur beste 7. Zenbat jarri dituzte guztira?\nBadakizue zer gustatzen zaidan asko regletekin jardutetik? Poliki-poliki, konturatu gabe joaten garela zenbakien eta eragiketen propietateak esperimentatzen eta barneratzen. Goiko irudian, adibidez, 10eko regletak 9koa oso osorik estaltzen duenean eta 7koari beste koska bat estaltzen dionean, nik nire buruan egiten dudan eragiketa ikusten dut: 9+7=9+1+6\nHori eta beste propietate asko umea modu naturalean bereganatzen joango da. Batuketaren trukatze propietatea, adibidez, berehala konprobatzen eta, batez ere,ulertzen da:\nBenetan uste dut eragiketekin hasten den umeak etengabe alboan izan behako lukeela regleten kutxa eragiketa bakoitzarekin erabiltzeko hala behar izanez gero. Eskuetako hatzamarrek baino askoz joku gehiago ematen diote zalantzarik gabe. Trebetasunean aurrera egin ahala, lerroan jartzearena saihestu daiteke, batez ere hamarreko asko darabilgunean, eta zuzenean elkartu zaizkigun barra eta xaflak kontatuz jardun (diruarekin egingo genukeen moduan, haundienetik hasita). Hasierako hilabeteetarako, ordea, ezinbesteko pausua da, esku artean dauzkagun kopuruen zentzua ulertzeko; zenbatekoak ikusi, eraiki eta sentitzeko.Heldu diezaiogun orain aurreko sarreretan ere erabili dugun adibideari:\n26 lagun goaz ibilaldi batera gure herritik eta beste 19k eman dutela izena alboko herrian. Zenbat lagun elkartuko gara autobusean?\n26 eta 19 kopuruak regletekin hartu\nlerroan jartzen ditugu\nRegleta-lerroa antolatu egiten dugu, hamarreko guztiak segidan jartzeko.\ngure regleta lerroaren baliokidea eraikitzen dugu alboan; emaitza 45 dela esan dezakegu.\nTrebetasunean aurrera egin ahala, gainera, lerroan jartzearena saihestu daiteke, batez ere hamarreko asko darabilgunean, eta zuzenean elkartu zaizkigun barra eta xaflak kontatuz jardun (diruarekin egingo genukeen moduan, haundienetik hasita). Hasierako hilabeteetarako, ordea, ezinbesteko pausua da, esku artean dauzkagun kopuruen zentzua ulertzeko; zenbatekoak ikusi, eraiki eta sentitzeko.\nNola egin kopuru haundiekin ari garenean? Regleta hauek, Cuisinairen regletek, ez dira nahikoa kopuru haundiekin ari garenean, baina 10-oinarriko materialekin konpletatu ditzakegu. Ezagutzen dituzue? Hona argazkia.\nNik plastikozkoak erosita dauzkat bi arrazoirengatik; merkeenak zirelako lehenengoa eta enkajatuz jardun daitekelako bigarrena. Egurrezkoak ere badaude merkatuan eta goxoagoak dira erabiltzeko, baina ez dute aukerarik ematen enkajatzeko. Irudian batekoak daukazue (txikienak), hamarrekoak (barratxoak), ehunekoak (xaflak) eta milakoa (kuboa). Zer daukate ona 10-oinarriko materialeek? Ba xaflak ehunekoak direla itsu-itsuan sinistu gabe, konprobatu egin dezakezula hamar hamarreko jarriz edo oso egoskorra izanez gero 100 bateko lotuz. Gauza bera pasatzen da milakoarekin; hori bai, espero dut “fedegabea” ehuneko hamar xafla lotuz konformatuko dela oraingoan eta ez dituela mila bateko beharko!!\nBeste aplikazio kurioso bat, bolumenak lantzerakoan etorriko da; izan ere batekoak 1ml hartzen du; hamarrekoak 1cl; ehunekoak 1 dl eta milakoa 1l. Eta, nola ez, zatikiak eraikitzeko ere erabilgarria izango da material hau.\nAurkezpen txiki hau egin eta gero, goazen orain batuketei berriz heltzera: Atzo 121 lagunek bisitatu zuten arte-museoa eta gaur beste 116 kontatu ditugu. Bi egunetako bisitari kopurua horrela kalkulatzen da regletak eta 10-oinarriko materialak konbinatuz:\nIkusi duzuenez, oraingoan ez ditut kopuruen zenbakiak jarri. 237 da emaitza: 2 xafla ehuneko, 3 barra hamarreko eta 7koa.


Otto Lilienthal - Wikipedia, entziklopedia askea.\nAnklam, 1848ko maiatzaren 23a\nBerlin, 1896ko abuztuaren 10a (48 urte)\ningeniari aeroespaziala, ingeniaria, hegazkinlaria eta asmatzailea\nOtto Lilienthal (Anklam, 1848ko maiatzaren 23a - Berlin, 1896ko abuztuaren 10a) alemaniar ingeniaria izan zen, hegazkingintzaren aitzindaria. Hegaztien hegaldietan oinarrituta saiatu zen lehen planeatzeko hegazkinak egiten. 2.000 saiotik gora egin ondoren, aire-istripu batean hil zen. Der Vogelflug als Grundlage der Fliegekunst (1889, Hegaztiaren hegalaldia hegazkigintzaren oinarri) obra idatzi zuen.\nWikimedia Commonsen badira fitxategi gehiago, gai hau dutenak: Otto Lilienthal\nMultimedia: Otto Lilienthal\nBNF: 15828010w (data)\nGutenberg proiektua: 47930\nOrriaren azken aldaketa: 19 azaroa 2019, 11:17.


ARBE-I.ERKIAGA, MUY SOBRIOS Y EFICACES, CAMPEONES EN DONIBANE GARAZI | JAI ALAI WORLD TOUR | Orrialde Ofiziala :: Cesta Punta Zirkuito Internazionala\nARBE-ERKIAGA, FIN ETA SEGURU, TXAPELDUN DONIBANE GARAZI-N\nOlha eta Aldazabal menderatu zituzten hiru set-etan (15-12, 10-15, 3-5)\nGarazi-ko Master Series lehiaketako txapelak ihes egin zion Olha pilotariari. Etxean txapeldun izan nahi zuen Aldazabal-ekin batera baina ARBE eta IBAI ERKIAGA-k lortu zuten sari nagusia atzo gauez jokatutako finalean.\nHarmailak gainezka egin zuten eta partiduak ez zuen hutsik egin. Lau pilotariek maila ikaragarria eman zuten baina irabazleak ziurrago jokatuaz txapelen jabe egin ziren. Olha eta Aldazabal gogotsu eta indartsu hasi ziren, batez ere etxeko Chistophe Olha, lehen set-a irabaztea lortuaz (15-12).\nArbe eta Ibai Erkiaga-k, beren izaera horrelakoa izaki, ez zuten etzi eta lanean jarraitu zuten. Oso, oso seguru Lekeitio-ko atzelariak eta serio eta fin Markina-ko aurrelariak. Bigarrena beraiek irabazi zuten 10-15 emaitza markagailuak erakusten zuela. Azkena ere, oso estua eta interesgarria, Arbe eta Erkiaga-k lortu zuten adierazitako ziurtasuna tarteko.\nIbai Erkiaga-k MASTER SERIES barnean bere bigarren titulua erdietsi zuen BINAKAKO mpb TXAPELKETA-ri atzokoa gaineratuaz. ARBE txikiak bere JAWT-aren barneko ibilera bikaina borobilduz merezitako garaipenaren jabe egin zen. Bikaina benetan Markina-ko ‘mixerraren’ lana.\nBIHAR BANAKAKO FINAL eta HONDARRIBIA ´MS’\nBihar ere egun handia izango da pilotazaleentzat eta bereziko zesta punta zaleentzat. Bilbo-ko CLUB DEPORTIVO BILBAO pilotalekuan EGIGUREN eta ENBIL Banakakoa lortzekotan arituko dira. Aurretik, Aimar eta Ibon Aldazabal anaiek jokatuko dute; aurka Arbe-Txasio.\nHondarribian, bertoko MASTER SERIES titulua jarriko da jokuan. Treku eta I.Erkiaga-k Olha eta Leo-ren aurka jokatuko dute. Lehia hauekin MASTER SERIES lehiaketa puntuagarriak bukatuko dira hurrengo ostiraleko FINAL NAGUSIA zeintzu jokatuko duten erabakiaz. Gogoratu, hurrengo irailaren 29an Hondarribiko JOSTALDI pilotalekuan, MASTER SERIES-ari bukaera emango zaio.


Realeko neskak Beasainera etorriko da bihar - Goierriko Hitza : Goierriko Hitza\nRealeko neskak Beasainera etorriko da bihar\nRealak itzulia egingo du Gipuzkoan, Espainiako Kopako garaipena zaleekin ospatzeko.\nBihar Beasainen izango dira Realeko jokalariak.\nEmakumezkoen Realak Erreginaren Kopa irabazi ondoren, Gipuzkoako zaleengana hurbiltzeko bira egingo dute bihar. Klubaren esanetan, “Realaren historian egin ohi den bezala, txapeldunak eta kopa Gipuzkoan zehar erakustea merezi duelako”. Gipuzkoako hainbat herri zeharkatuko ditu taldeak bihar goizetik iluntzera arte. Aretxabaletan hasiko dute ibilbidea, eta Irunen amaituko dute. Tartean, 13:00etan, Beasainera (udaletxean) iritsiko dira.